Kejatuhan Rejim Zalim: Pentingnya Kepimpinan Adil

Apabila disebut kepimpinan, antara perkara yang sering dikaitkan adalah pengaruh, kuasa dan kekayaan. Ada juga pendapat yang menyatakan bahawa kepimpinan adalah tentang masa depan, hala tuju dan nasib bangsa.

Menurut Kamus Dewan Edisi Keempat, kepimpinan bermaksud keupayaan memimpin. Kepimpinan merupakan kata terbitan daripada kata akar pimpin. Kata pimpin itu sendiri mempunyai pelbagai maksud antaranya membimbing, mengepalai, mengetuai, melatih dan mendidik.

Sarjana Barat seperti Gordon, Fred Fiedler, Stoner dan Hollander menyatakan bahawa kepimpinan sebagai satu seni menyusun hubungan antara individu dengan kumpulan lain ke arah pencapaian matlamat.

Justeru itu, kepimpinan ialah proses atau upaya yang mempengaruhi dan menginspirasi kepercayaan, tingkah laku serta sokongan baik seseorang individu mahupun kumpulan untuk bersama-sama mencapai sesuatu matlamat dalam organisasi mahupun negara.

Keadilan menurut Kamus Dewan Edisi Keempat merupakan keadaan, sifat, perbuatan dan tindakan yang adil.

Kata adil pula bermaksud menyebelahi pihak yang benar, meletakkan sesuatu pada tempatnya yang betul, menepati hak seseorang atau sesuatu, tidak menyebelahi mana-mana pihak, tidak berat sebelah serta tidak berlebih-lebihan dan tidak kurang pula daripada sepatutnya.

Dalam al-Quran, terdapat 54 ayat berkaitan persoalan keadilan dan pengadilan, manakala sejumlah 320 ayat lagi berkenaan dengan kezaliman yang merupakan tindakan keji.

Sepanjang sejarah umat manusia, telah wujud para pemimpin yang zalim sama ada lelaki mahu pun wanita. Antara pemimpin zalim terkenal pada abad ke-20 yang akan dibincangkan dalam artikel ini adalah Idi Amin dan Pol Pot.

Pemerintahan zalim selama lapan tahun oleh Idi Amin telah meninggalkan impak negatif terhadap sosioekonomi Uganda. Pada 25 Januari 1971, Idi Amin melancarkan rampasan kuasa dan menggulingkan pemerintahan Milton Obote.

Setelah berkuasa, Amin memulakan pembunuhan besar-besaran terhadap kumpulan etnik Kristian, Acholi dan Lango yang setia kepada Obote kerana dianggap sebagai ancaman.

Beliau juga menubuhkan Biro Penyelidikan Negeri dan Kesatuan Keselamatan Awam yang bertujuan untuk menghapuskan mana-mana pihak yang menentang rejimnya.

Pada tahun 1972, Amin mengusir keluar penduduk Asia yang tidak mengambil kewarganegaraan Uganda yang berjumlah antara 50,000 hingga 70,000 orang. Lebih kurang 60 000 orang India dan Pakistan telah keluar dari Uganda.

Tindakan tersebut mengakibatkan kejatuhan ekonomi negara. Hal ini kerana mereka menjadi tenaga kerja yang penting terhadap perkembangan ekonomi Uganda.

Rejim Amin berakhir apabila tentera anti-Amin yang dikenali sebagai Barisan Pembebasan Kebangsaan Uganda dan kerajaan Tanzania mara ke ibu negara, Kampala menyebabkan diktator Uganda itu melarikan diri pada 11 April 1979. Sepanjang pemerintahan beliau, dianggarkan 300 000 orang awam telah terbunuh.

Kemboja ketika pemerintahan Pol Pot dari tahun 1975 hingga 1979 pula telah menyebabkan 1.5 hingga 3 juta orang terbunuh termasuk minoriti Vietnam dan Muslim Cham akibat kelaparan, kekurangan zat, hukuman mati, penyakit atau kerja berlebihan.

Dianggarkan sejumlah 500,000 orang Cham telah terbunuh. Penganut Kristian dan Buddha turut menjadi sasaran penindasan.

Pol Pot yang merupakan pemimpin Khmer Rouge telah bekerjasama dengan Putera Norodom Sihanouk bagi menentang Jeneral Lon Nol yang melancarkan kudeta pada Mac 1970 sekali gus mencetuskan perang saudara.

Amerika Syarikat telah menyokong Lon Nol. Pada 17 April 1975, Khmer Rouge memenangi perang saudara setelah menawan Phnom Penh.

Kerajaan Khmer Rouge digulingkan pada 7 Januari 1979 selepas tentera Vietnam menawan ibu negara.

Namun, ketidakstabilan masih belarutan sehinggalah pembentukan Pihak Berkuasa Peralihan Pertubuhan Bangsa-Bangsa Bersatu (PBB) di Kemboja pada 28 Februari 1992.

Misi PBB berakhir pada September 1993 setelah berjaya memulihkan demokrasi dan pemerintahan beraja di Kemboja. Pada tahun 1997, Pol Pot dikenakan tahanan dalam rumah sehingga meninggal dunia pada 15 April 1998.

Kejatuhan rejim-rejim zalim dalam sejarah umat manusia selaras dengan firman Allah SWT berikut yang bermaksud:

“Tetapi ketika Allah menyelamatkan mereka, malah mereka membuat kezaliman di bumi tanpa (alasan) yang benar. Wahai manusia! Sesungguhnya kezalimanmu bahayanya akan menimpa dirimu sendiri; itu hanya kenikmatan hidup dunia, kemudian kepada Kamilah kamu akan dikembalikan, kelak akan Kami khabarkan kepadamu apa yang telah kamu lakukan.” (Yunus: 23)

Begitu juga dengan firman Allah SWT berikut:

“Adapun orang-orang yang melakukan kejahatan (akan mendapat) balasan kejahatan yang setimpal dan mereka diselubungi kehinaan. Tiada bagi mereka seorang pelindung pun daripada (azab) Allah, seakan-akan wajah mereka ditutupi dengan beberapa bahagian malam yang gelap gelita. Mereka itulah penghuni neraka, mereka kekal di dalamnya.” (Yunus: 27)

Pemimpin zalim mendapat kehinaan apabila digulingkan oleh rakyat yang ditindasnya atau campur tangan pihak luar.

Oleh hal yang demikian, Islam menuntut supaya manusia membudayakan keadilan dalam seluruh tindakannya agar keadaan yang lebih aman dan sejahtera dapat diwujudkan.

Menegakkan keadilan merupakan sebahagian daripada tuntutan iman dan nilai sebenar seorang Muslim selaras dengan kedudukan keadilan sebagai asas kecintaan Muslim terhadap kebenaran.

Kepimpinan yang disanjungi turut berpunca daripada pemimpin yang mendaulatkan keadilan dalam pemerintahannya. Hal ini terbukti melalui firman Allah SWT yang bermaksud:

“Wahai orang-orang yang beriman, jadilah kamu orang-orang yang sentiasa menegakkan keadilan, lagi menjadi saksi (yang menerangkan kebenaran) kerana Allah, sekalipun terhadap diri kamu sendiri, atau ibu bapa dan kaum kerabat kamu. Kalaulah orang (yang didakwa) itu kaya atau miskin (maka janganlah kamu terhalang daripada menjadi saksi yang memperkatakan kebenaran disebabkan kamu bertimbang rasa), kerana Allah lebih bertimbang rasa kepada kedua-duanya. Oleh itu, janganlah kamu turutkan hawa nasfu supaya kamu tidak menyeleweng daripada keadilan. Dan jika kamu memutarbalikkan keterangan ataupun enggan (daripada menjadi saksi), maka sesungguhnya Allah sentiasa mengetahui dengan mendalam segala apa yang kamu kerjakan.” (An-Nisaa’: 135)

Dalam ayat lain, Allah SWT berfirman yang bermaksud:

“Sesungguhnya, Allah menyuruhmu menyampaikan amanat kepada yang berhak menerimanya, dan apabila kamu menetapkan hukum di antara manusia hendaknya kamu menetapkannya dengan adil. Sesungguhnya, Allah sebaik-baik yang memberi pengajaran kepadamu. Sesungguhnya, Allah Maha Mendengar, lagi Maha Melihat.” (An-Nisaa’: 58)

Menerusi ayat tersebut, dapatlah difahami bahawa hukuman yang dikenakan terhadap mana-mana individu tanpa mengira pangkat, darjat, keturunan, bangsa, agama mahupun parti politik boleh disifatkan sebagai adil kerana tiada unsur berat sebelah atau pilih kasih.

Yang bersalah tetap salah dan perlu menerima hukuman setimpal tanpa sebarang keistimewaan hanya kerana individu itu mempunyai pangkat atau pernah memegang tampuk pemerintahan negara.

Populariti seseorang juga tidak boleh dijadikan sandaran untuk terlepas daripada hukuman. Semua ini penting bagi menjamin keluhuran perlembagaan dan kedaulatan undang-undang.

Islam juga menuntut agar berlaku adil tanpa dipengaruhi rasa permusuhan peribadi terhadap individu, kumpulan, agama atau bangsa tertentu.

Perbezaan bukanlah halangan untuk Allah SWT berfirman yang bermaksud:

“Hai orang-orang yang beriman, hendaklah kamu semua sentiasa menjadi orang yang menegakkan keadilan kerana Allah, lagi menerangkan kebenaran. Dan jangan sekali-kali kebencian kamu terhadap sesuatu kaum itu mendorong kamu kepada tidak melakukan keadilan. Hendaklah kamu berlaku adil (kepada sesiapa jua) kerana sikap adil itu lebih hampir takwa. Dan bertakwalah kepada Allah, sesungguhnya Allah Maha Mengetahui dengan mendalam akan apa yang kamu lakukan.” (Al-Maaidah: 8)

Oleh itu, amatlah tidak wajar jika para pemimpin mempunyai prejudis yang tinggi, rasis dan pilih kasih sehingga berlakunya kezaliman. Keadilan berupaya memupuk kepimpinan berkualiti yang akan disanjungi pengikut bawahan atau rakyatnya.

Pemimpin yang adil juga dapat memantapkan perpaduan rakyat yang berbilang bangsa dan agama serta mampu mengekalkan kestabilan politik.

Sebaliknya, pemimpin yang zalim akan mencetuskan ketidakpuasan hati yang mampu menggoyahkan perpaduan rakyat.

Ketidakpuasan hati ini kadangkala dizahirkan melalui ketidakpatuhan terhadap perintah, demonstrasi dan revolusi. Keadaan anarki sudah pasti tidak menguntungkan negara dan rakyat.

Zulfiqar Mohd Yusof
Pensyarah Kolej Al-Quran Sayyidina Ali

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pedofilia, pornografi & jenayah siber: Peranan semua pihak lindungi anak-anak

Dalam program yang bertemakan ‘Selamatkah Anak-anak kita?’, beliau juga menyeru semua ahli masyarakat termasuk guru untuk bersama prihatin membentuk suasana dan persekitaran yang selamat kepada anak-anak.

“Keluarga adalah satu unit kecil yang sangat penting dalam mengawal tingkah laku dan membentuk peribadi anak-anak.

“Ibu bapa yang boleh mengesan perkara berpotensi mengancam keselamatan dan perkembangan anak-anak akan berupaya melindungi mereka dengan lebih baik,” jelas beliau.

Dr Hafidzah berkata demikian sebelum melancarkan kempen Mothers Against Pornography (MAP) peringkat Negeri Kelantan pada Jumaat, 14 April 2017 Dewan Kuliah 1 Pusat Pengajian Sains Pergigian (PPSG), Universiti Sains Malaysia (USM) Kampus Kesihatan di sini.

Kempen MAP adalah satu usaha IKRAM untuk membimbing kanak-kanak seawal usia lima tahun tentang sentuhan selamat dan tidak selamat serta memberi kesedaran terhadap ancaman pedofilia, pornografi dan jenayah siber.

Forum “Ancaman Pedofilia, Pornografi Dan Jenayah Siber” telah dianjurkan oleh Wanita IKRAM Kota Bharu dengan kerjasama Bahagian Jaringan Industri dan Masyarakat (BJIM) PPSG USM dan Persatuan Ibu Bapa dan Guru (PIBG) Sekolah Rendah Islam Aman.

Majlis dirasmikan oleh Dr Azlina Ahmad, Timbalan Dekan BJIM PPSG, yang menekankan bahawa masyarakat perlu diberi peringatan dan kesedaran tentang bahaya pedofilia, pornografi dan jenayah siber yang telah menjadi wabak dalam kalangan anak muda.

Sekitar 100 peserta yang hadir dalam program ini terdiri daripada staf USM, ibu bapa, guru-guru dan beberapa NGO di sekitar Kota Bharu. Turut serta dalam program ini juga ialah seorang aktivis sosial terkenal iaitu Syed Azmi Al-Habsyi sebagai tetamu forum.

Forum tersebut menampilkan perkongsian daripada tiga panelis iaitu Puan Azlina Roszy Mohammad Ghaffar, Pakar Klinikal Psikologi Kanak-Kanak Hospital Pakar An-Nur Bangi; Dr Norzila Zakaria, Pakar Psikiatri Kanak-Kanak USM, dan ASP Tengku Maslina Tengku Mansor, Pegawai Bahagian Siasatan Seksual Wanita dan Kanak-Kanak Ibu Pejabat Polis Kontinjen (IPK) Kelantan serta En Mohd Afiq Kamarudin sebagai moderator forum.

“Pedofilia adalah salah satu penyakit psikiatri iaitu kecelaruan seksual dalam kalangan pelakunya terutama lelaki dewasa yang mengalami kecenderungan dan fantasi seksual terhadap kanak-kanak bawah umur baligh.”

Tambahnya lagi, ia diklasifikasikan sebagai jenayah seks ke atas kanak-kanak dan sebahagian kes membawa kepada aksi seksual terhadap kanak-kanak” jelas panel pertama Dr Norzila Zakaria.

“Namun kurang kesedaran tentang pedofilia dan kekeliruan kanak-kanak mangsa pedofilia menyebabkan banyak kes-kes yang tidak dikenal pasti atau dilaporkan.”

Menurut panel kedua, Puan Azlina Roszy, pornografi adalah sejenis dadah alaf baru dan merupakan satu industri mensasarkan golongan muda yang mana akses kepada bahan tersebut adalah percuma tidak perlu dibeli, malahan berada dalam rumah sahaja.

“Pendedahan yang melampau kepada dunia siber merisikokan anak-anak dengan pornografi,” tegas Azlina lagi.

Jelas beliau, kebanyakan video pornografi dimainkan dalam masa yang singkat namun pendedahan yang berulang kali membawa kepada masalah ketagihan yang serius kepada anak-anak yang dalam proses perkembangan minda.

Panel ketiga, ASP Tengku Maslina dalam menyentuh tentang akta dan penguatkuasaan dalam melindungi kanak-kanak daripada ancaman ini dan keganasan seksual juga turut membangkitkan beberapa halangan yang dihadapi pihak polis dalam membawa pelaku ke muka pengadilan.

“Pihak polis turut mengajak masyarakat untuk lebih perihatin dan tampil membantu mangsa jika mempunyai maklumat berkaitan”.

Menurutnya lagi, walaupun pedofilia adalah satu penyakit mental namun kecelaruan yang dialami oleh pelaku pedofilia sebahagian besar adalah dibentuk dan dibina sebagai contoh daripada ketagihan pornografi.

“Justeru, langkah pencegahan amatlah perlu dimulakan sejak kecil bermula dari rumah. Ibu bapa sebagai orang yang paling rapat dengan anak perlu mempunyai kesedaran dan ilmu untuk mengelakkan anak-anak mereka menjadi pemangsa pedofilia apatah lagi mangsa. Mangsa dan pemangsa kepada pedofilia dan pornografi ini memerlukan rawatan daripada pakar beserta bimbingan daripada masyarakat.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


GBM: We are all brothers

It began six or seven years ago when I was invited by Mdm. Ho Yock Lin, then COO of Gabungan Bertindak Malaysia (GBM), to help in their work. In those days, Prof. Badlishah was the chairman of what was then the Unity in Diversity (UID) sub-committee of GBM. They were short of volunteers and Yoke Lin invited me to serve as one in their team.

A little time went by and I had the opportunity to journey all the way to UPM in Serdang to meet up with Badlishah. Up to that point, I had not known him very well and had interacted only minimally during our sub-committee meetings.

Badlishah treated me to a sumptuous nasi kandar lunch – UPM style! We talked and exchanged ideas on Islam and Christianity and the problems in religious diversity. It was a memorable first of many interactions we were to have in days to come.

We subsequently had many other occasions to talk and exchange ideas in the many trips and gatherings we attended together at regional conferences and seminars over the years.

Jeffery Phang is very much involved in community empowerment work, having been in MyPJ for more than 10 years. I met Jeffery at a seminar in a church about seven years back when I was one of the panelists.

He was mending an exhibition kiosk on the work of MyPJ as part of the programme. Little did we know, we were all in GBM. Later, Jeffery also joined us as a member of the UID sub-committee.

Stanley was a later addition to the group when GBM decided to embark on a review of its operational structures a year ago. He subsequently became a core member of our special purpose vehicle in line with the structural revision undertaken in GBM.

Our last addition was of course Mr. Ho Khuek Hua, who was a newly minted CSO activist who was fresh from his retirement as Deputy Director-General of the Department of National Unity and Integration.

Mr. Ho, as we commonly address him due to his stature and seniority, brought with him a wealth of experience and connection to the civil service in the work of national unity.

We have benefitted much from his wisdom and insights especially when dealing with the government and its agencies. And then there was me, from the world of Christian service, having once served as a missionary and leader of the Christian Evangelical organisation that was accused of having an agenda to ‘Christianise’ the country.

Sounds ordinary, doesn’t it? No big deal, as human experience tells us we meet friends from various background at different points of our lives. But here’s a story that goes beyond the just meeting and gathering. And so the story continues.

As events unfold and perhaps the religious would say, by the will of God, the friends at various points of their lives were brought together under the organisational umbrella of GBM.

We had nothing in common, what with such diverse backgrounds and statures in life. Under the organisation, we were merely colleagues, co-workers. That is all.

But the journey of initial interaction and meetings gave us the opportunity to discover one another’s passion and aspirations. In the many meetings, over food and beverages, there came to the fore a common bond. From colleagues in an organisation, we became comrades for a common cause, i.e. national unity.

And as we became comrades for the common cause, it facilitated the means for us to dwell into each other’s convictions, our views on the things happening around us, especially with regard to GBM and the nation.

We talked, we discussed, we dissected and analysed the problems and together we attempted to find viable solutions. That sealed and made the common bond stronger.

And with that common bond, we turned from comrades to friends, good friends to say the least. I remembered we all had the occasion to attend Badlishah’s daughter’s wedding and sit together at a table specially referred to as the ‘GBM table’!

In that friendship, we came quickly to a common understanding and with it the freedom to express our opinions as to what we really feel about issues. So we laugh, we joke, we critique and we share our common desires for the nation.

What’s unique about this life experience deserving of mention is that the friends are not only from diverse professional background, but from different religious persuasions as well, each committed to their own religious dogma and ethics.

In this diversity, the friends came together as one, one in cause, one in engagement and one in relationship so much so Badlishah had on numerous times say we are all brothers, the brotherhood of humanity (there’s truth in the Quranic maxim of li ta’aarofuu).

And precisely it is this that makes this story real and meaningful. It is a story that tells how, behind the people working to forge national unity across ethnic and religious differences a reality, they themselves are a product and manifestation of unity in diversity.

In short, the characters are the microcosm of unity in diversity for the nation. In their life experiences with one another as good friends and as ‘brothers in humanity’, they come to represent what they are first and foremost and then what they seek to achieve for themselves and the nation.

The story then is the message, symbolic as well as semiotic – they tell of their tale peers, as brothers united in diversity and that this could be the story of others. That everyone else could be our friends and our brothers united in diversity.

Photo credit: Facebook GBM (24 July 2020)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenaikan Inflasi: Rakyat Mahu Solusi, Bukan Retorik

Inflasi merupakan suatu istilah yang menggambarkan kedudukan ekonomi semasa. Menurut Kamus Online Cambridge, inflasi membawa maksud peningkatan harga yang berterusan secara umum.

Kadar inflasi pula membawa maksud ukuran bagi kadar peningkatan harga dalam bentuk peratusan. Semakin tinggi kadar inflasi, maka semakin meningkat pula kos perbelanjaan.

Misalnya, apabila kadar inflasi meningkat sebanyak 2.5 peratus, ini bermakna perbelanjaan kos sara hidup juga mengalami peningkatan sebanyak 2.5 peratus. Kesannya, harga akan mengalami kenaikan.

Sememangnya kita harus akui bahawa dunia pada hari ini terkesan dengan kadar inflasi yang kian meningkat. Hal ini telah memberi tekanan kepada hidup rakyat marhaen yang berstatus B40 yang purata pendapatannya pada kadar RM4,000 ke bawah.

Keadaan inflasi yang terjadi akan mengakibatkan kuasa membeli menjadi semakin menurun dan lemah. Dengan kenaikan harga barang yang kian meninggi, adalah mustahil untuk rakyat mempunyai kuasa beli yang sama seperti sebelum ini.

Menginsafi akan keadaan gawat ini, sudah tentu menjadi harapan rakyat marhaen terutamanya golongan B40 mendambakan sebarang usaha dan tindakan yang sewajarnya oleh pihak kerajaan.

Sekiranya keadaan ini semakin runsing dan memenatkan, tidak hairanlah kita akan dihidangkan lagi dengan laporan berita bunuh diri, bunuh keluarga dan lain-lain akibat hilang kewarasan berhadapan krisis inflasi yang tidak menentu ini.

Atas apa nama jua usaha sekalipun, rakyat mahukan solusi dan penyelesaian bagi mengurangkan kenaikan kos sara hidup. Bukannya sekadar tubuh ini dan tubuh itu, jawatankuasa ini dan itu, namun hasilnya masih kabur dan tidak berpenghujung.

Keceluparan mulut para menteri, juga pegawai tinggi kerajaan, yang menyarankan agar rakyat kurangkan makan telur, menyatakan kenaikan harga barang bukan masalah besar dan kenyataan-kenyataan lain yang kurang cerdik hanya mencurah api di minyak tanah sahaja, membakar dan bukannya memadam.

Apakah setiap kali negara berdepan dengan krisis ekonomi, rakyat juga yang dipersalahkan? Mungkinkah menjadi trend terkini rakyat disaran ikat perut dan kurangkan makan?

Bagai tradisi kerajaan sejak dahulu, apabila sesuatu masalah berlaku, maka disuruhnya rakyat untuk buat itu dan ini. Sedangkan, tatkala ada rakyat yang ibarat kais pagi makan pagi, kais petang makan petang, pak menteri sempat pula berpolitik sana-sini demi memenuhi kehendak dan cita-citanya yang tidak berkesudahan.

Di kala ada rakyat yang kini terpaksa mencatu makanan, pak menteri pula dengan senang hati bercakap kerajaan jamin itu ini di mulut, namun belum tentu dapat dilaksanakan lagi. Lebih menyedihkan, kenyataan demi kenyataan dikeluarkan, mesyuarat demi mesyuarat berlangsung, namun realitinya semakin menekan.

Sekadar bertanya kepada pihak yang bertanggungjawab. Ke mana hilangnya peranan Majlis Pemulihan Ekonomi? Apakah tindakan dan strategi yang diambil oleh Majlis Tindakan Ekonomi?

Bagaimana pula dengan fungsi yang dimainkan oleh Majlis Kos Sara Hidup? Kesemua ini sudah tentu menelan belanja yang banyak bagi kelangsungan peranan jawatankuasa-jawatankuasa tersebut.

Persoalan besarnya, ke manakah semuanya ini? Adakah sekadar tubuh lalu mengenyangkan poket ahli mesyuarat dengan elaun kehadiran mesyuarat? Ini belum lagi kita meneliti semula tugas dan peranan pak menteri yang bersaiz besar dan menelan belanja yang tinggi.

Umpama menunggu bulan jatuh ke riba, penyelesaian yang diambil setakat ini dengan menubuhkan lagi jawatankuasa khas yang diberi nama JIHAD.

Apa pun nama dan gelaran yang diberikan, penubuhan pelbagai atas apa jua nama sekalipun, bukan ini yang ditunggu dan diharapkan oleh rakyat.

Bukan retorik tubuh itu dan ini, tetapi yang dinantikan ialah perancangan, strategi dan gerak usaha bagi mengurangkan kadar inflasi yang kian menekan ini.

Kita barangkali yang makan gaji setiap bulan, tidak terkesan dengan keadaan semasa. Tetapi adakah kita terfikir apa pula nasib mereka yang tidak berpendapatan tetap, penganggur dan lain-lain?

Boleh jadi di saat dan ketika ini, kita memerlukan pejuang seperti Mat Kilau, Tok Gajah dan lain-lain yang berani menentang British ekoran tekanan ekonomi yang dikenakan kepada penduduk tempatan sewaktu itu.

Kini, kita tidak lagi berdepan dengan penjajah. Namun masalahnya tetap sama, menekan dan ditekan. Rakyat pula yang disuruh ikat perut, kurang makan telur dan bela ayam.

Kita sedar dan percaya, perancangan hari ini tidak akan terus berjaya pada keesokannya. Namun sekurang-kurangnya adalah setitis cahaya yang boleh mengukirkan senyuman di bibir rakyat. Setidak-tidaknya, terpalit setulus keyakinan pada kerajaan dengan nampaknya usaha dan tindakan sedang dilaksanakan.

Kepada semua pemimpin dan kepada kita yang dipimpin, sebarang usaha yang dilaksanakan tidak akan dapat direalisasikan andai kita tidak saling membantu antara satu sama lain.

Oleh itu, saranan kepada kerajaan, tampillah dengan solusi yang menyakinkan. Usaha harus bergerak selari dengan kelincahan para menteri di arena politik kepartian. Kepada yang dipimpin, sabar dan berilah ruang kepada kerajaan membuktikan kredibiliti mereka bagi membantu rakyat.

Sesungguhnya kuasa di tangan kita. Meskipun kuasa rakyat lima tahun sekali, jangan disangka sekali tidak akan berbuah berulang kali. Semoga Allah merahmati dan memberkati kita semua.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bantah penganiayaan yang menyebabkan kematian Dr Morsi

Kami, daripada Gabungan Pertubuhan Bukan Kerajaan dan Rakyat Malaysia yang Menyokong Legitimasi di Mesir (M4E) menyatakan kemarahan yang mendalam dan amat mengutuk penganiayaan terhadap mantan presiden yang telah dipilih rakyat Mesir, Dr Mohamed Morsi, yang meninggal dunia pada hari Isnin 17/6/2019 di mahkamah Mesir selepas enam tahun di penjara bermotifkan agenda politik dan dalam keadaan yang penuh tidak berperikemanusiaan.

Kami telah mendapati pelanggaran-pelanggaran seperti berikut:

1. Sepanjang enam tahun tahanan, Presiden Mohamed Morsi kekal dalam kurungan berasingan.

2. Dalam tempoh ini, beliau telah kehilangan hak paling asas yang dijamin oleh konvensyen antarabangsa, undang-undang dan ketetapan penjara, walaupun untuk tahanan biasa. Ini termasuk:

a. Halangan melawat kepada keluarganya atau berkomunikasi dengan mereka semasa tempoh tahanan melainkan tiga kali.

b. Halangan bertemu dengan peguam melainkan beberapa kali.

c. Beliau telah berkali-kali menyatakan di mahkamah bahawa hidupnya berada dalam bahaya, kesihatan beliau semakin merosot dan beliau menahan dirinya daripada makan makanan penjara; jika diambil untuk jenayah yang besar berlaku. Namun, semua permohonan beliau tidak dipandang serius dan tidak diendahkan.

d. Menidakkan hak kepada penjagaan rawatan kesihatan yang wajar – walau dengan tanggungan perbelanjaannya sendiri – walaupun dijangkiti beberapa penyakit di penjara. Penyataan yang sering kali beliau ulang.

e. Mencegah kedengaran suaranya untuk membela diri terhadap segala tuduhan palsu ke atas beliau melalui penggunaan sangkar kaca, kerahsiaan melampau untuk segala yang beliau ucapkan dan dalam banyak insiden, menghalang beliau dari berkata-kata.

3. Pelanggaran berterusan selepas kematiannya dengan tidak membenarkan solat jenazah ke atas almarhum. Permohonan untuk pengebumian yang wajar dan agar dikebumikan di kampung halaman beliau di Sharkia juga tidak diendahkan.

Dalam kami merakamkan kekesalan dan kutukan terhadap perkara di atas, kami juga menyeru dan menuntut agar:

i. Hentikan segera pencabulan hak asasi manusia di penjara Mesir.

ii. Lepaskan segera semua tahanan politik atas tuduhan jenayah yang direka-reka.

iii. Badan-badan antarabangsa yang adil dan berkecuali dibenarkan untuk menyiasat kewujudan kecurigaan jenayah dalam keadaan kematian Presiden Dr Mohamed Morsi.

We, the Malaysian Coalition for the Support of Legitimacy in Egypt (M4E), express our deep resentment and strongly condemn the atrocities committed against the Egyptian elected- President, Dr Mohamed Morsi, who passed away on Monday 17/6/2019 in the hall of an Egyptian court after six years of imprisonment; politically motivated and under severe inhumane conditions.

We have observed the following violations:

1. Throughout six years of detention, President Mohamed Morsi remained in solitary confinement.

2. During this period, he was deprived of the most basic rights guaranteed by international conventions, laws and prison regulations, even for ordinary prisoners. This includes :

a. He was deprived of visiting his family and was only allowed to communicate with them thrice during the whole period of detention.

b. He was only allowed to meet with his lawyers few times.

c. He stated in court more than once that his life was in danger, his health deteriorated and affirmed that he refrained from eating prison food which, if eaten, a major crime would have occurred. However, all his complaints were not taken seriously and obviously ignored.

d. He was denied appropriate health care, even if at his own expense, despite being infected with several diseases at the prison, a fact that he repeatedly highlighted.

e. He was denied the right to talk to the public to defend himself and his opinions against the false accusations by keeping him in glass cages, imposing secrecy on any statements he made and preventing him from talking on many occasions.

3. Violations contained after his death by preventing people from doing janazah prayer on his soul. The organization of a funeral service for his body was rejected and the execution of his will to be buried in his hometown in Sharkia was ignored.

As we register this resentment and condemnation, we call and demand for :

I. An immediate end to such gross violations of human rights in Egyptian prisons.

II. The speedy release of all political prisoners who are being tried on trumped-up criminal charges.

III. Impartial international bodies be allowed to investigate the possibility of the existence of criminal suspicions related to the death of President Mohamed Morsi.

Coalition of Malaysians For Egypt (M4E)21 June 2019

إننا في الائتلاف المنظمات الماليزية لدعم الشرعية في مصر نعرب عن بالغ استيائنا و ندين بشدة ما تعرض له الرئيس المصري المنتخب محمد مرسي و الذي توفي يوم الاثنين ١٧/٦/٢٠١٩ في ساحة إحدى المحاكم المصرية بعد ست سنوات من حبسه نتيجة لخصومة سياسية و في ظروف غير إنسانية حيث رصدنا الآتي:

١- طوال ست سنوات من الاحتجاز ظل الرئيس محمد مرسي محبوسا حبسا انفراديا.

٢- تم حرمانه طوال هذه المدة من أبسط الحقوق التي تكفلها المواثيق الدولية و القوانين و لوائح السجون حتى للمساجين العاديين.٣- حرمانه من زيارة أهله أو التواصل معهم طوال مدة احتجازه إلا ثلات مرات فقط.

٤- منعه من مقابلته مع المحامين إلا مرات معدودة.

٥- عدم الاكتراث لتأكيده أكثر من مرة في ساحات المحاكم أن حياته في خطر و أن صحته تتدهور و تأكيده من قبل أنه امتنع عن تناول طعام السجن و لو تناوله لوقعت جريمة كبرى.

٦- منعه من الرعاية الصحية الملائمة و لو على نفقته الخاصة رغم إصابته بعدة أمراض داخل السجن و تأكيده على ذلك أكثر من مرة.

٧- منعه من وصول صوته ليدافع عن نفسه أمام الرأي العام ضد التهم الباطلة التي اتهم بها و ذلك من خلال استخدام الأقفاص الزجاجية و التكتم الشديد على كل ما يصدر عنه و منعه من الحديث في العديد من المرات.

٨- استمرار الانتهاكات بعد موته و ذلك بعدم السماح بالصلاة العامة عليه و عدم السماح بتنظيم جنازة له و منع تنفيذ وصيته بالدفن في مسقط رأسه بمحافظة الشرقية.

إننا إذ نسجل هذا الاستياء و تلك الادانة فإننا نطالب بالوقف الفوري للانتهاكات الصارخة لحقوق الإنسان في السجون المصرية مع الافراج العاجل عن جميع السجناء السياسيين و الذين يحاكمون بتهم جنائية ملفقة.

كما نطالب بالسماح لجهات دولية محايدة بالتحقيق حول وجود شبهة جنائية في ملابسات وفاة الرئيس محمد مرسي.

إئتلاف المنظمات الماليزية لدعم الشرعية في مصركوالا لمبور الجمعة 21 من يونيو 2019

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bagaimana Takwa Membuahkan Integriti Seorang Muslim

Pernahkah suatu hari anda bayangkan kehidupan diri tanpa panduan?

Hidup hanya dengan naluri menurut keperluan fizikal semata; apabila lapar, makan, apabila letih, tidur. Seperti sebuah komputer tanpa perisian atau sebuah kereta tanpa enjin, kewujudannya menjadi tanpa tujuan dan fungsi yang jelas.

Seperti sebuah manual cara menjalani kehidupan, begitulah peranan syariah bagi seorang manusia. Kedatangan syariah dengan pembelaan terhadap kepentingan manusia adalah rahmat kepada sekalian alam.

Menurut syariah, kepentingan manusia menjadi keutamaannya. Lantas, objektif di sebalik penurunan hukum-hakamnya bertujuan menjaga kepentingan-kepentingan manusia yang utama iaitu agama, nyawa, akal, harta dan keturunannya.

Inilah yang digagaskan dalam apa yang dinamakan sebagai maqasid al-syariah. Agama merupakan tonggak utama kepada kehidupan yang bermakna bagi manusia

Justeru, penjagaan terhadap agama pada peringkat individu mahupun institusi dilihat sebagai sesuatu yang utama. Hakikatnya, ia dapat dilihat dalam pensyariatan hukum-hakam berkaitan ibadah fardu seperti solat dan puasa.

Tujuan ibadah-ibadah khusus tersebut ialah menjana takwa dan memelihara diri daripada kemungkaran dan maksiat. Takwa yang menjadi ‘dinamo’ hubungan dengan Allah SWT merupakan elemen penting yang perlu ada, hidup subur dalam diri seorang mukmin.

Saidina Ali r.a. berkata: “Takwa ialah takut kepada Tuhan yang mulia, beramal dengan kitab yang diturunkan, reda dengan sedikit dan bersiap sedia untuk hari kesudahan.”

Takwa bukan sahaja penting sebagai penentu hubungan dengan Allah SWT, malah takwa juga berperanan membentuk gaya fikir dan tindak seseorang Muslim.

Orang yang bertakwa akan bersungguh-sungguh melakukan perkara kewajipan dalam agama.

Mereka yang bertakwa juga akan bersungguh-sungguh menjaga hubungannya dengan manusia lainnya. Bahkan, orang yang bertakwa akan sentiasa menjaga hubungannya dengan manusia yang lain atas dasar tanggungjawab kepada Yang Maha Esa.

Inilah yang akan menerbitkan sebuah nilai peribadi jati diri yang penting iaitu ikhlas.

Orang yang meletakkan tujuan amalan dan tindakannya kerana Allah Taala akan menjadikan kehidupannya lebih aman dan sejahtera, tenang dan tidak meminta-minta penghargaan manusia.

Jika kita ingat kembali, tujuan pensyariatan ibadah yang penting seperti solat dan puasa ialah untuk memupuk serta mengukuhkan takwa dalam diri seseorang mukmin.

Lantaran kepentingan takwa itulah, ibadah-ibadah tersebut menjadi asas dan rukun kepada keislaman seseorang.

Ini bermakna, hasil dan impak ketaatan yang dilakukan akan berbalik kepada individu Muslim itu sendiri. Keselamatan di akhirat dan kebahagiaan di dunia ialah janji buat Muslim yang taat.

Penelitian terhadap ayat-ayat al-Quran mendapati bahawa takwa  ( التقوى ) dalam al-Quran sering digandingkan dengan al-birr  ( البر ) iaitu kebaikan dan kebajikan. Gandingan ini menunjukkan bahawa intipati dan tuntutan takwa dan البر adalah seiring.

“Kebajikan itu bukanlah menghadapkan wajahmu ke arah timur dan barat, melainkan kebajikan itu ialah (kebajikan) orang yang beriman kepada Allah, hari Akhir, malaikat-malaikat, kitab suci, dan nabi-nabi; memberikan harta yang dicintainya kepada kerabat, anak yatim, orang miskin, musafir, peminta-minta dan (memerdekakan) hamba sahaya; melaksanakan solat; menunaikan zakat; menepati janji apabila berjanji; sabar dalam kemelaratan, penderitaan dan pada masa peperangan. Mereka itulah orang-orang yang benar dan mereka itulah orang-orang yang bertakwa.” (Surah al-Baqarah (2): 177)

Dalam al-Quran, perkataan al-birr disebut sebanyak lapan kali, tujuh daripadanya digandingkan bersama perkataan al-taqwa. Contohnya, sebagaimana yang terdapat dalam ayat-ayat berikut: Surah al-Baqarah (2): 177 dan 189, Surah Ali Imraan (3): 92, Surah al-Maaidah (5): 2, Surah al-Mujaadalah (58): 9.

Ayat ini telah menghuraikan tentang isi kandungan al-birr ( البر  )yang menyentuh tatacara hubungan manusia dengan Tuhannya dan tatacara hubungan manusia sesama manusia.

Melalui ayat ini dapat difahami bahawa البر merangkumi kebaikan secara menyeluruh dan merangkumi keseluruhan aspek kehidupan manusia.

Penutup ayat ini mengaitkan antara البر dan التقوى apabila Allah SWT menyifatkan orang yang melakukan apa yang disarankan dalam ayat ini sebagai orang yang bertakwa. Ini menguatkan lagi bahawa makna dan tuntutan البر dan التقوى adalah seiring.

Justeru, takwa bukan hanya terbatas kepada aspek spiritual (hubungan hamba dengan Tuhannya) semata-mata, malah menjangkau kepada aspek fizikal yang boleh dilihat dan dirasai oleh manusia dan terzahir dalam interaksi sosial antara mereka.

Mukmin yang bertakwa akan sentiasa menjaga adabnya dengan Allah Taala dan memelihara akhlaknya sesama manusia.

Takwa melahirkan integriti dan ikhlas dalam bermuamalat. Integriti akan mengakarumbikan jati diri mukmin sebenar yang jujur dalam tindakan, berani kerana benar serta berprinsip dalam hidup.

Takwa akan terzahir pada tingkah laku dan kata-kata. Mukmin yang bertakwa akan berhati-hati dalam bicara dan kata-katanya.

Integriti yang ada dalam diri akan menghalangnya daripada berkata dusta, apa lagi menyebarkan perkara-perkara dusta yang boleh mengelirukan orang lain.

Maka, jati diri yang mendiam dalam diri akan menjadikannya ‘perisai’ daripada bertindak dengan tingkah laku yang menyalahi syariat mahupun susila masyarakat yang mulia.

Dr Hamidah Mat
Penasihat Pertubuhan Ilmuwan dan Cendekiawan Muslim Malaysia (ILMAN),
Timbalan Dekan Fakulti Sains Sosial dan Kemanusiaan, Open University Malaysia (OUM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Memecah Tembok Politik Perkauman

Kajian Jurnal Perpaduan edisi tahun 2017 menunjukkan sebanyak 666 orang responden rakyat Malaysia berlatarbelakangkan pelbagai etnik dan agama tanpa teragak-agak sepakat menjawab, “Saya akan mempertahankan negara dengan harta dan nyawa.”

Tentunya jawapan ini terbina rasa percaya antara satu sama lain dan rasa keterikatan hati hidup bersama yang menggambarkan masyarakat Malaysia saling memperakui dan mengiktiraf kewujudan masing-masing sebagai satu bangsa Malaysia.

Dalam kajian itu, masyarakat melahirkan empati apabila individu daripada kaum dan agama berlainan diuji dengan cabaran kehidupan dan menzahirkan rasa peduli, marah apabila dilayan dengan tidak wajar serta bersimpati terhadap mereka yang tidak berupaya.

Malah, masyarakat membangkitkan rasa tidak puas hati apabila isu melibatkan agama dan etnik dipolitikkan. Mereka menyedari kepelbagaian etnik dan agama adalah sumber kekayaan negara ini perlu diakui dan diiktiraf.

Kajian tersebut memperlihatkan sisi masyarakat Malaysia yang bukan sahaja penyayang dan mementingkan kedamaian, malah berani mempertaruhkan nyawa dan berkorban harta demi pertahankan kedaulatan negara. Masyarakat Malaysia akan bangun berdiri tegak pertahankan watan tanpa berbelah bagi.

Terbukti, ini yang dizahirkan melalui rasa gembira dan syukur oleh seluruh masyarakat Malaysia ketika tular di media sosial tentang  seorang anak Melayu iaitu Rohana yang dijaga oleh ibu angkatnya yang berbangsa Cina, Chee Hoi Lan.

Dipelihara sejak berusia dua bulan dan kini berusia 22 tahun. Chee, 83, mengasuh dan membesarkan Rohana sebagai seorang Muslim walaupun beliau berbeza agama.

Kisah keluarga ini telah menyentuh hati ramai orang termasuk mendapat empati Perdana Menteri dan pelbagai agensi kerajaan sehingga Rohana dikurniakan status kewarganegaraan serta ditawarkan mengikuti pengajian Diploma Sains Komputer daripada Universiti Teknikal Malaysia Melaka (UTeM).

Presiden Pertubuhan IKRAM Malaysia, Hj Badlishah Sham Baharin berkongsi kajian oleh S. Rajaratnam School of International Studies (RSIS) bahawa terdapat dua ciri penting yang bertindak sebagai ‘pelekat’ yang menyatukan hati rakyat Malaysia.

Pertama ialah perkongsian identiti nasional rakyat Malaysia yang diistilahkan berasa ada keterikatan hati yang kuat dengan negara sehingga dikenali dengan identiti negaranya.

Keduanya, penerimaan kepelbagaian yang ditakrifkan sebagai menerima individu dengan nilai dan gaya hidup berlainan sebagai ahli masyarakat yang sama taraf kedudukannya.

Beliau berkata demikian semasa Bicara Bina Negara bertajuk ‘Hala Tuju Politik Malaysia: Perpaduan atau Perkauman?’ yang mana Sayed Munawar Sayed Mohd Mustar bertindak sebagai moderator.

Dalam kajian yang sama dalam Jurnal Perpaduan yang diterbitkan oleh Jabatan Perpaduan Negara dan Integrasi Nasional, didapati masih wujud rasa ketidakadilan dalam pengagihan sumber material, kedudukan sosial yang diketepikan dan dipinggirkan serta berasa kehormatan tercalar di dalam komuniti kaum tertentu.

Kaum di luar bandar pula merasakan peluang mobiliti sosial mereka semakin menyempit. Ringkasnya, wujud persepsi adanya dimensi sosioekonomi dan politik yang meminggirkan kaum-kaum tertentu.

Jika suatu masa dahulu, British membelah masyarakat melalui dasar pecah dan perintah yang secara berstrategi membahagikan dan memisahkan kelompok bangsa tertentu dalam aspek demografi, politik, bahasa, pendidikan dan pergaulan  agar wujud jurang antara masyarakat.

Jurang tersebut sengaja diwujudkan agar kesatuan tidak mudah berlaku untuk menentang kuasa penjajahan. Namun setelah empat generasi berlalu, negara sepatutnya telah mencapai kesepaduan yang utuh.

Persoalannya, adakah pentadbiran politik yang sekian lama telah menggantikan pemerintahan British tidak cukup kuat atau benar-benar serius untuk mengatasi anasir-anasir perpecahan yang wujud dalam masyarakat?

Kerajaan telah melakukan banyak usaha untuk menangani isu perpaduan selepas kemuncak konflik perkauman pada 13 Mei 1969 melalui Rukun Negara dan memperkenalkan beberapa dasar negara seperti Dasar Ekonomi Baru , Dasar Sosial Negara, Dasar Keselamatan Negara, Dasar Komuniti Negara dan Dasar Kebudayaan Kebangsaan.

Malah yang terkini, Dasar Perpaduan Negara yang dikeluarkan pada tahun 2021 sebagai dasar payung yang menetapkan hala tuju kerajaan dalam mengukuhkan perpaduan negara dan integrasi nasional.

Pengenalan dasar ini sudah cukup cantik tersusun, namun melihat realiti situasi negara kini, boleh dinilai sejauh mana keberkesanan dasar-dasar yang ada telah mengakar dalam tadbir urus negara dan membumi dalam nilai kehidupan masyarakat.

Contoh mudah yang boleh dikaitkan ialah sejauh mana satu bangsa satu bahasa telah diangkat sebagai identiti nasional oleh rakyat di negara ini.

Felo Utama KITA Institut Kajian Etnik (KITA) UKM, Profesor Emeritus Dato’ Dr. Teo Kok Seong menyatakan bahawa bahasa ada kekuatan dan kemampuan untuk menyatupadukan rakyat sebagaimana Maharaja Shih Huang Ti menggunakan bahasa sebagai alat perpaduan melalui tulisan dan ejaan oleh rakyat China yang bertutur dalam pelbagai bahasa pada zaman pemerintahannya.

Boleh direnungkan kembali sama ada jalur politik yang sedia ada sekarang membantu masyarakat membina perpaduan atau turut sama menyumbang melakar garis perkauman.

Isu etnik dan agama yang dipolitikkan cukup kuat untuk membakar api perkauman yang boleh mencabar kesepaduan sosial yang sudah terbina dalam kalangan masyarakat pelbagai etnik dan agama di Malaysia.

Pendedahan kajian politik perkauman oleh Pengarah Pusat KOMAS, Jerald Joseph berkaitan Laporan Diskriminasi Kaum di Malaysia yang dikeluarkan KOMAS pada tahun 2021 sewajarnya dipandang serius.

Menurutnya, terdapat kadar peratusan tertinggi yang menyumbang kepada insiden perkauman, diskriminasi kaum dan xenofobia adalah daripada jalur politik yang mencatatkan sebanyak 28 peratus diikuti oleh provokasi terhadap kaum dan agama sebanyak 23 peratus [2].

Beliau menjelaskan, sekiranya pementasan politik digunakan semata-mata untuk pementasan, ia tidak memberi kesan kepada golongan minoriti masyarakat awam. Sebaliknya apabila pentas politik memberi gangguan terhadap nikmat dan amalan taraf kesaksamaan, itu harus diberikan perhatian.

Agenda politik daripada mana-mana parti atau pemimpin tidak wajar memanipulasi perpaduan rakyat dan dibiarkan bermaharajalela tanpa tindakan untuk menyekatnya dengan tuntas dan berkesan.

Ia boleh dijadikan sebagai pengajaran supaya insiden sebegitu tidak diulangi atau diikuti oleh mana-mana pihak. Tidak sepatutnya sesiapa berani bertepuk tangan dengan ucapan dan laungan yang berbau perkauman.

Di sebalik laungan hak-hak yang tidak tertunai dan keadilan yang diperjuangkan, didapati ia mempunyai pengaruh yang kecil dalam perpaduan masyarakat kerana ia telah diatasi oleh rasa tanggungjawab yang tinggi oleh masyarakat Malaysia untuk mengekalkan keharmonian dalam negara.

Kenyataan ini turut selari dengan hasil kajian yang dijalankan oleh RSIS. Jelas ini menyerlahkan nilai murni dan ketinggian adab yang ditunjukkan oleh masyarakat Malaysia sehingga sanggup membenarkan ruang toleransi yang tinggi demi mencapai kesejahteraan yang lebih besar.

Sungguhpun sedemikian, pengorbanan perasaan dan kelembutan jiwa tidak sepatutnya diambil ringan, malah harus dihargai dan diuruskan dengan menyantuni isu ini dengan teliti dan mengambil langkah-langkah yang pragmatik.

Masyarakat bersama para pemimpin harus bersama-sama memainkan peranan dan mengambil partisipasi dalam menjayakan tiga aspirasi utama perpaduan negara iaitu membina rakyat yang menghayati perpaduan, membentuk identiti nasional dan memperkukuhkan ekosistem perpaduan [3].

Sepertimana yang digariskan dalam Dasar Perpaduan Negara, kesepaduan sosial dan integrasi nasional menjadi prasyarat dalam merintis jalan puncak ke matlamat akhir, iaitu perpaduan.

Wujudnya kesepaduan sosial tidak bermakna tiada perbezaan dan konflik dalam masyarakat kerana hakikatnya, kepelbagaian dan perbezaan harus diterima dalam masyarakat yang terdiri daripada pelbagai latar belakang.

Ia bukanlah masalah tetapi cabaran yang boleh diuruskan dengan membina persefahaman dan kepercayaan antara etnik melalui penganjuran dialog, forum, bual bicara dari peringkat akar umbi dalam komuniti hingga ke peringkat atasan.

Dialog budaya kehidupan berteraskan etnik dan agama dalam masyarakat harus disebarluaskan ke segenap peringkat agar tiada isu yang tertinggal dan tidak diselesaikan.

Kewujudan dialog-dialog sebegini dalam masyarakat dapat menyebarkan dan mampu menyeragamkan maklumat agar masyarakat berada dalam halaman kefahaman yang sama, lantas akan memperbetulkan persepsi negatif dan menghapuskan prejudis.

Aktivit integrasi sosial yang melibatkan komuniti turut sama memberikan ruang yang luas bersikap bertoleransi dan saling menerima antara satu sama lain.

“Yang penting kita cari ‘command ground’ (persamaan) yang kita boleh setuju bersama dan bekerjasama atas ‘common ground’ tersebut dalam arah bagaimana kita hendak menjadikan negara lebih membangun, harmoni, mencapai ekonomi yang lebih baik dan memberikan keselesaan kehidupan kepada rakyat,” ujar Badlishah Sham.

Di peringkat kepimpinan, kesepaduan sosial dapat disuburkan melalui tadbir urus negara yang efisien dan telus dan pembangunan negara perlu lebih terangkum dan adil iaitu dengan diberikan keutamaan dalam mengurus kemiskinan warisan dan perangkap mobiliti sosial yang berlaku dalam masyarakat luar bandar.

Usaha-usaha berterusan dengan penambahbaikan dari masa ke masa perlu dilaksanakan secara konsisten hingga setiap golongan dan lapisan rakyat kepelbagaian etnik dan agama di Malaysia terjaga kebajikan dan kesejahteraan hidup mereka.

Akhirnya, semua warganegara Malaysia inginkan sesuatu usaha yang benar-benar mampu membawa impak. Hakikatnya impian melihat Malaysia yang lebih baik merupakan suatu proses yang bertahap dan konsisten tanpa mengenal lelah.

Semua rakyat Malaysia tanpa pengecualian harus mengambil peranan dalam perubahan negara. Jangankan hendak merubah orang, hendak merubah diri sendiri pun susah.

Maka, usahlah terlalu mengharapkan perubahan negara jika kita sendiri tidak memainkan peranan dengan agresif untuk meruntuhkan tembok-tembok yang menghalang perpaduan dan kemajuan negara.

Basmin Maarof
Pegawai Jabatan Komunikasi Strategik dan Multimedia
Pertubuhan IKRAM Malaysia

Rujukan:
[1] Jurnal Perpaduan 2017
[2] RSIS Report
[3] Dasar Perpaduan Negara

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gerakan, Didikan Antirasuah Usaha Berterusan

SEREMBAN – Mantan Pengarah Suruhanjaya Pencegahan Rasuah Malaysia (SPRM) Negeri Sembilan, Mohtar Sani dipilih sebagai Pengerusi Jawatankuasa Rasuah Busters Negeri Sembilan.

“Perlu ada satu gerakan secara berterusan sepertimana kempen Rasuah Busters dan pada masa sama perlu disokong oleh semua pihak.”

Beliau yang juga Pengerusi Yayasan Antirasuah Malaysia (YARM) Negeri Sembilan berkata, gerakan menangani rasuah tidak akan berjaya jika ia hanya digalas oleh pihak SPRM semata-mata.

“Semasa saya bertugas di SPRM dahulu, saya dilatih untuk basmi rasuah dengan cara menjalankan siasatan dan tangkapan individu yang terlibat rasuah sebelum mendakwa mereka di mahkamah,” jelasnya.

Justeru, menurutnya apa yang dibuat ini adalah satu kesinambungan terhadap usaha SPRM kerana mahu mendidik ini bukan sehari dua, tapi ia perlu berterusan tanpa jemu.

“Meskipun ada pihak yang memperlekehkan usaha dilakukan, namun ia bukan sebab untuk berputus asa.”

Dalam pada itu, Penolong Setiausaha Angkatan Belia Islam Malaysia (ABIM) Negeri Sembilan, Muhammad Ikmal Shamsul Bahrin dilantik sebagai Timbalan Pengerusi Rasuah Busters Negeri Sembilan.

“Pendidikan secara tidak formal berkenaan rasuah perlu dipergiatkan terutama di peringkat golongan belia. Ini kerana kelompok itu yang bakal menjadi pengganti pemimpin masa hadapan,” kata Ikmal.

Beliau berkata, jika gagal mendidik belia dari sekarang untuk menentang rasuah, masa depan negara akan jadi lebih gelap.

“Sebab itu pentingnya pendidikan dan pencerahan soal rasuah dipergiatkan di peringkat belia, bukannya pendidikan secara formal semata-mata.”

Sementara itu, ahli jawatankuasa Persatuan Penduduk Desa Kolej Negeri Sembilan, Zabidi Ahmad dilantik sebagai Setiausaha manakala Yang Dipertua IKRAM Negeri Sembilan, Amirasyid Densibali pula sebagai Timbalan Setiausaha.

“Pertama kali saya mendengar kempen rasuah dikendalikan oleh pihak lain yang turut mendapat kerjasama daripada media,” kata Zabidi.

Tambahnya lagi, ia satu pendedahan baharu buat saya kerana biasanya kempen rasuah ini dikendalikan oleh SPRM atau kerajaan.

“Jadi sebagai permulaan, saya akan bawa gerakan ini di peringkat komuniti saya terlebih dahulu dengan harapan ia dapat disebarluaskan di peringkat lebih besar.”

Amirasyid pula menyifatkan gerakan Rasuah Busters merupakan sesuatu yang amat diperlukan oleh negara ketika ini.

“Penubuhan jawatankuasa di peringkat negeri ini satu permulaan baik untuk kita gembleng tenaga menentang rasuah dalam apa jua bentuk di negeri masing-masing,” ujarnya.

Antara pertubuhan bukan kerajaan (NGO) lain yang hadir ialah Majlis Belia India Malaysia Negeri Sembilan, Persatuan Mencegah Dadah Malaysia (Pemadam) Seremban, Pertubuhan Pemuda Gema Malaysia Negeri Sembilan (Gema) dan Kelab 4×4 Negeri Sembilan.

Turut hadir memberikan sokongan, Exco Persatuan Tadika Islam Malaysia, Prof Madya Dr Hamdan Daniel M Sharib.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sedia Peruntukan Khas Pandemik Hadapi Penyakit X

SERI KEMBANGAN – Ketua Pengarah Kesihatan, Datuk Dr Muhammad Radzi Abu Hassan berkata, penyediaan peruntukan khas pandemik adalah saranan daripada Pertubuhan Kesihatan Sedunia (WHO) penting sebagai pemantapan kesiapsiagaan negara bagi menghadapi kemungkinan munculnya penyakit X di negara ini.

“Sebagai pemantapan kesiapsiagaan bagi menghadapi penyakit yang belum diketahui ini, pelan pandemik yang komprehensif, perluasan kempen vaksinasi dan penyediaan peruntukan khas pandemik adalah penting seperti yang disarankan oleh WHO,” katanya menerusi kenyataan pada Khamis.

Menurutnya, pemantauan berterusan, tindakan proaktif, penggunaan antibiotik yang rasional, langkah-langkah kawalan dan kerjasama antarabangsa juga dilakukan.

“Selain itu, pendekatan ‘One Health’ yang menekankan hubungan antara manusia, haiwan dan kesihatan alam sekitar adalah komponen yang penting untuk mengeratkan kerjasama antara pelbagai disiplin.”

Menurutnya, penjagaan kesihatan individu dengan mengamalkan gaya hidup yang sihat seperti senaman, menguruskan berat badan dan mengelakkan faktor risiko seperti merokok juga boleh memantapkan kesiapsiagaan terhadap penyakit X.

“Kementerian Kesihatan Malaysia (KKM) sentiasa bersiap siaga dan berwaspada terhadap kemungkinan munculnya penyakit X berdasarkan pengalaman lalu kementerian dalam menangani penyakit seperti Covid-19, virus Nipah, SARS dan MERS-CoV,” katanya.

Walaupun kemungkinan berlakunya penyakit X perlu diberi perhatian, namun kebimbangan berlebihan perlu dielakkan.

Terdahulu, KKM sentiasa berwaspada dan mempunyai tahap kesiapsiagaan tinggi bagi menghadapi kemungkinan kemunculan penyakit X di negara ini.

“Orang ramai tidak perlu berasa terlalu bimbang terhadap penyakit itu, walaupun penyakit X tidak menjadi fokus dalam Perhimpunan Agung Pertubuhan Bangsa-Bangsa Bersatu ke-76 baru-baru ini, Malaysia tetap berwaspada terhadap kemungkinan kemunculan penyakit X.”

Jelasnya, sistem kesihatan Malaysia juga sentiasa diperkukuh untuk menghadapi penyakit tersebut, manakala maklumat mengenai wabak penyakit akan sentiasa disampaikan secara terbuka.

Dalam pada itu, orang ramai juga perlu mendapatkan maklumat dan membuat persediaan bagi menghadapi penyakit itu termasuk mengikuti garis panduan kesihatan, amalan kesihatan yang baik dan sentiasa mendapatkan maklumat terbaharu tentang perkembangan penyakit berkenaan.

Penyakit X merupakan nama yang dicipta Pertubuhan Kesihatan Sedunia (WHO) pada 2018 untuk sejenis patogen yang tidak diketahui, dengan potensi untuk menyebabkan wabak di seluruh dunia.

Walaupun sifat dan waktu penyakit X masih belum dikenal pasti, dilaporkan pakar kesihatan telah menyuarakan kebimbangan tentang impak penyakit berkenaan.


Harga Barang Naik: Pedulikah Kerajaan?

Menteri Pertanian dan Industri Makanan, Ronald Kiandee pada Rabu mengumumkan bahawa harga siling runcit ayam standard ditetapkan pada kadar RM9.40 sekilogram bagi Semenanjung bermula pada Jumaat, 1 Julai 2022.

Adakah rakyat akan berasa lega atau selesa dengan pengumuman tersebut?

Kerajaan turut bersetuju menetapkan harga siling runcit telur ayam pada kadar 45 sen/biji bagi gred A, B (43 sen/biji) dan C (41 sen/biji) di Semenanjung.

Berikutan itu juga, kerajaan turut mengambil keputusan untuk tidak mengapungkan harga ayam, sebaliknya meneruskan subsidi.

Sebelumnya pada 21 Jun lalu, kerajaan mengumumkan pemansuhan subsidi minyak masak botol 2 kilogram ke atas, termasuk harga siling ayam dan telur.

Ketika ini, harga ayam boleh mencecah RM12 sekilogram, dan belum termasuk harga caj untuk potong. Tentunya ia sangat membebankan kepada pengguna dan peniaga makanan.

Namun, semua itu belum tentu lagi dapat meredakan kerisauan dan kebimbangan rakyat disebabkan banyak lagi barangan yang lain harganya naik dan seakan tidak masuk akal.

Bukan sahaja ayam dan telur, tetapi barangan keperluan harian lain amat membebankan pengguna khususnya golongan marhaen seperti B40.

Laporan media Kementerian Pertanian dan Industri Makanan (MAFI) pada 27 Mei lalu menyatakan komitmen untuk memperkasa keluaran pertanian tempatan sebagai langkah mengurangkan kebergantungan pada pengimportan, sekali gus menjamin kelangsungan bekalan makanan negara.

“Inisiatif itu bukan sahaja dapat membantu mengurangkan kebergantungan kepada bekalan import, malah dapat meningkatkan produktiviti dalam negara,” kata Ketua Setiausahanya, Datuk Haslina Abdul Hamid.

Menurutnya, ia selaras dengan pelancaran Dasar Agromakanan Negara 2021-2030 (DAN 2.0) dan Pelan Tindakan Dasar Sekuriti Makanan Negara 2021-2025.

Namun, sejauh mana segalanya itu direalisasikan oleh kerajaan Keluarga Malaysia untuk rakyatnya?

Isu kenaikan harga komoditi tidak berlaku di Malaysia sahaja, sebaliknya merupakan ‘tragedi antarabangsa’ berikutan gangguan rantaian bekalan akibat konflik geopolitik dan perubahan iklim.

Fenomena global dan kenaikan harga barangan menjejaskan taraf hidup majoriti penduduk negara. Ia diburukkan lagi dengan ketegangan politik yang berterusan dan ketiadaan kerjasama antarabangsa untuk mencari jalan penyelesaian isu ini.

Sebelum ini, kerajaan Keluarga Malaysia telah mengumumkan tiada lagi permit import (AP) barangan makanan dan larangan eksport ayam.

Namun, Indeks Harga Pengeluar (IHPR) melonjak mengatasi Indeks Harga Pengguna (IHP) untuk bulan ke-17 berturut-turut hingga menyebabkan negara akan terperangkap dalam suasana superinflasi yang lama.

Pada 18 Mei lalu, Perdana Menteri, Dato’ Sri Ismail Sabri Yaakob berkata, kerajaan bersetuju untuk tidak mengenakan AP bagi mengimport sebarang bahan makanan yang berkuat kuasa serta-merta dalam usaha memastikan bekalan makanan negara mencukupi.

Penganalisis ekonomi dari Pusat Pendidikan Kewangan Islam Antarabangsa (INCEIF), Profesor Madya Dr Baharom Abdul Hamid berpandangan bahawa pemansuhan AP bekalan makanan tersebut merupakan jalan terbaik kerajaan melimpahkan pasaran dengan barangan yang lebih murah demi mengawal inflasi dan mengawal harga yang tidak masuk akal.

Dalam pada itu, Penganalisis Ekonomi dari Putra Business School, Dr Ahmed Razman Abdul Latiff, pula berkata, kenaikan harga barangan mula dirasai apabila sektor ekonomi dan sempadan negeri dibuka untuk tujuan perdagangan sehingga mewujudkan ketidakseimbangan penawaran dan permintaan.

Tentunya harga barang akan naik jika kos pengeluarannya meningkat. Banyak faktor yang mempengaruhi kos pengeluaran daripada input bahan mentah, upah gaji pekerja, kos utiliti, pengangkutan dan kos pemasaran.

Ia sebagaimana merujuk data Jabatan Statistik Malaysia (DOSM) melalui terbitan rasmi kerajaan bulan Disember 2021 di mana kadar Inflasi telah meningkat kepada 2.5 peratus dan Indeks Harga Pengeluar telah meningkat hingga 12 peratus.

Dekan Fakulti Ekologi Manusia, Universiti Putra Malaysia (UPM), Profesor Dr Mohamad Fazli Sabri berkata, kenaikan harga barang walaupun dalam kadar kecil, pasti akan memberi kesan besar terhadap perbelanjaan isi rumah kerana pendapatan mereka tidak berubah.

“Walaupun harga barang hanya naik sedikit, kesan terhadap perbelanjaan sesebuah isi rumah adalah besar kerana gaji mereka masih pada tahap sama. Ini bermakna nilai pendapatan mereka merosot,” jelasnya.

Apakah hasil yang dibuat oleh Perdana Menteri pada 26 Jun lalu, yang dikatakan melakukan ‘tinjauan mengejut’ buat pertama kali berkaitan situasi harga barangan di sebuah pasar raya di ibu negara?

Apa yang pasti ketika ini, segalanya memerlukan tindakan segera untuk memastikan keperluan asas kehidupan rakyat kembali reda dan mencukupi.

Dalam pada itu, kerajaan Keluarga Malaysia perlu memberi perhatian serius dan menentukan mekanisme terbaik mengatasi permasalahan hidup, sebelum ia menjadi krisis lebih teruk kepada rakyat, apatah lagi negara.

Selain itu, pihak kerajaan perlu bijak mengkaji mekanisme kawalan dan tindakan bagi menangani isu harga barang naik ini dengan strategik serta rasional.

Selain mengambil langkah intervensi yang dapat menjadi penyelesaian kepada isu kenaikan harga barang, pihak berkuasa wajib memantau harga makanan dan barang setiap masa.

Malah, pemantauan menyeluruh dan tindakan penguatkuasaan kerajaan Keluarga Malaysia di lapangan perlu ditingkatkan dari semasa ke semasa serta mengenakan tindakan tegas terhadap mereka yang didapati sewenang-wenangnya melanggar syarat serta peraturan yang ditetapkan.

Persoalannya, adakah suara-suara rakyat telah diambil peduli oleh Kerajaan Keluarga Malaysia hari ini?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM bakal lancar lagu patriotik

SERI KEMBANGAN – Demi menyemai semangat kecintaan kepada negara, Pertubuhan IKRAM Malaysia (IKRAM) bakal melancarkan lagu patriotiknya tidak lama lagi.

“Kami merancang untuk melancarkan lagu patriotik ini sebelum 16 September (Hari Malaysia),” kata Pengarah Sambutan Bulan Kebangsaan 2021, Prof. Dr Mustafa Din Subari.

Jelas beliau, pihak penganjur baru sahaja menerbitkan iklan prapelancaran (teaser) lagu ‘Selamanya Malaysia’ hari ini yang boleh ditonton di saluran YouTube TV IKRAM melalui pautan https://www.youtube.com/watch?v=SAi4svP352U.

Pelancaran lagu patriotik ini, menurut beliau, merupakan sebahagian daripada aktiviti Sambutan Bulan Kebangsaan 2021 anjuran IKRAM dengan kerjasama Sinar Harian.

“Selain lagu patriotik, pelbagai aktiviti menarik yang telah dan sedang dijalankan sepanjang kempen ini,” ujar Dr Mustafa Din yang juga Ahli Jawatankuasa Pusat IKRAM yang mengetuai Unit Kajian Dasar IKRAM (KADRI).

Antara aktiviti tersebut ialah Projek #MerdekaBersama iaitu memberi hadiah kepada jiran atau rakan berlainan kaum, video perpaduan, pertandingan bercerita kanak-kanak, permainan dalam talian untuk remaja, poster digital, Bicara Bina Negara dan juga penulisan artikel-artikel.

Katanya lagi, IKRAM sentiasa bersama secara aktif membina negara Malaysia baharu dan memupuk perpaduan nasional dalam kalangan rakyat.

“Kita ingin memberi penekanan bahawa kemerdekaan ini milik semua rakyat Malaysia, tanpa mengira bangsa, agama, kedudukan dan status ekonomi.”

Tambahnya, penganjuran sambutan ini mensasarkan seluruh lapisan masyarakat Malaysia, sama ada yang tua, yang muda, yang duduk di bandar atau luar bandar.

Bersempena dengan sambutan ini, jelasnya, IKRAM mengambil peluang untuk mendidik dan menyampaikan kepada masyarakat umum tentang hasrat dan impian untuk sama-sama menjadi Malaysia sebuah Negara Rahmah Mithali.

“Alhamdulillah, sambutan terhadap kempen #MerdekaBersama ini sangat menggalakkan, baik dalam kalangan ahli khususnya mahupun masyarakat umumnya.”

Info lanjut Sambutan Bulan Kebangsaan 2021 yang bermula 15 Ogos hingga 16 September ini boleh dilayari di laman Facebook rasmi Pertubuhan IKRAM Malaysia melalui pautan https://fb.com/ikram.malaysia/.


Sokong garis panduan MPSJ – IKRAM Selangor

Islam dengan tegas melarang meminum arak dan sebarang minuman yang memabukkan bertujuan untuk memelihara kehormatan dan kemuliaan manusia. Demikian juga, semua agama di dunia melarang meminum arak dan sebarang minuman yang memabukkan.

Kemudaratan arak dan implikasi negatifnya ke atas peminum arak memang sudah jelas samada daripada aspek kesihatan mahu pun sosial. Menyedari kemudaratan arak ini, kerajaan Amerika Syarikat pernah mengharamkan penjualan, pengilangan dan pengangkutan arak melalui pindaan kepada Perlembagaan negara itu yang dinamakan The Eighteenth Amendment yang telah dibuat pada 16 Januari 1919. Volstead Act atau National Prohibition Act pula telah diluluskan oleh Kongres Amerika Syarikat pada bulan Oktober tahun yang sama. Walau bagaimanapun, pada 22 Mac 1933 Presiden Franklin Roosevelt menandatangani undang-undang baru menggantikan Volstead Act dengan membenarkan pengilangan dan penjualan arak tertentu. Kemudian pindaan Perlembagaan pula dibuat pada 5 Disember tahun 1933 melalui Twenty First Amendment bagi membatalkan Eighteenth Amendment tersebut.

Tindakan tersebut membawa kesan negatif yang besar kepada keadaan sosial masyarakat di negara tersebut seperti meningkatnya kes keganasan rumahtangga dan kadar kemalangan jalanraya akibat pemandu mabuk. Kajian yang dijalankan di Amerika Syarikat begitu juga di England, Wales, Kanada dan Afrika Selatan mendapati bahawa terdapat korelasi yang ketara antara ketagihan arak oleh suami atau isteri yang mengakibatkan meningkatnya kes keganasan rumahtangga yang parah terhadap pasangan masing-masing. Di samping itu, statistik tahun 2008 menunjukkan bahawa di Amerika Syarikat kesalahan memandu di bawah pengaruh alkohol telah menyumbangkan 37% atau 13,846 daripada sejumlah 37,261 kes kemalangan maut di seluruh negara tersebut. Sudah pasti kita tidak mahu fenomena sedemikian berlaku di negara ini.

Salah satu prinsip yang telah diakui oleh Islam ialah apabila Islam telah mengharamkan sesuatu, maka wasilah, cara atau jalan apapun yang membawa kepada perbuatan haram itu, maka hukumnya adalah juga haram. Oleh kerana itu, kalau Islam mengharamkan zina misalnya, maka semua pendahuluan dan apa saja yang dapat membawa kepada perbuatan zina itu, adalah diharamkan juga. Contohnya dengan menunjukkan perhiasan diri atau aurat yang tidak sepatutnya, bersekedudukan (“co-habitation”), pergaulan dan seks bebas, pornografi, berkhalwat, nyanyian-nyanyian yang mengasyikkan yang mendorong kepada zina dan yang seumpamanya. Dari sinilah, maka para ulama ahli fiqah membuat suatu kaedah: “Apa saja yang membawa kepada perbuatan haram, maka hukumnya adalah haram”.

Selain dariapda itu, terdapat hadis yang diriwayatkan oleh Ibnu Majah dan Termidzi seperti berikut:

“Rasulullah s.a.w. melaknat tentang arak, 10 golongan:-

Berdasarkan hadis tersebut jelaslah bahawa yang dilarang bukan hanya ke atas peminum arak sahaja tetapi juga golongan yang lain termasuklah mereka yang bekerja menghasilkan, menghidangkan dan mengangkut arak tersebut. Anggapan sebahagian masyarakat Islam bahawa yang dilarang hanyalah meminumnya sahaja adalah kurang tepat.

Sehubungan dengan perkara di atas, kami dengan ini mengambil pendirian sebagaimana berikut :-

Tarikh: 17 Januari 2011 bersamaan 12 Safar 1432H

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


HOPE 2019 tingkat kesedaran isu kemanusiaan

Menurut Ketua Pegawai Eksekutif MyCARE, Kamarul Zaman Shahrul Anwar, ia sebagai usaha meningkatkan kesedaran, pengetahuan dan kesiapsiagaan masyarakat dalam bidang pengurusan bencana dan bantuan kemanusiaan.

“Secara asasnya, objektif utama kami adalah untuk memberi kesedaran kepada semua masyarakat di negara ini agar sentiasa bersiap sedia dalam menghadapi sebarang bencana,” kata beliau ketika Pameran HOPE 2019 pada Ahad lalu di Dewan KL Tzu-Chi Jing Si.

Tambahnya, pihaknya mahu mencipta kesedaran agar masyarakat tahu apa perlu dibuat dan tidak takut serta kelam-kabut sekiranya berlaku apa-apa kejadian tidak diingini.

Dalam pada itu, Pengarah Pusat Pengurusan Penyelidikan dan Inovasi UPNM, Prof Madya Dr Azizi Miskon berkata, pameran itu juga sebagai satu platform untuk menambah jaringan kerjasama antara organisasi bagi membincangkan isu dan cabaran dalam bidang pengurusan bencana dan bantuan kemanusiaan.

“Kami di UPNM cuba membuat kajian apa berlaku sebelum, semasa dan pada masa akan datang dengan harapan satu hari nanti UPNM bersama NADMA dapat membuat satu bentuk prosedur operasi standard (SOP) yang boleh diterima pakai oleh pelbagai badan sukarelawan supaya bantuan dapat disampaikan kepada yang memerlukan,” ujarnya.

Dirasmikan Pengarah Bahagian Penyelarasan Operasi Agensi Pengurusan Bencana Negara (NADMA), Ahmad Sharizan Said, pameran yang berlangsung selama tiga hari bermula semalam itu turut dianjurkan Universiti Pertahanan Nasional Malaysia (UPNM) dan Yayasan Tzu Chi Malaysia.

Pameran HOPE 2019 bukan sahaja memaparkan gambar kehidupan mangsa yang terselamat daripada beberapa negara yang menghadapi konflik peperangan dan bencana alam seperti di Palestin, Myanmar dan Syria, namun merangkumi juga sesi forum, stimulasi gempa bumi dan demonstrasi penyelamat oleh Pasukan Mencari dan Menyelamat Khas Malaysia (SMART).


Sinergi Kesufian dan Haraki Lawan Takfiri Moden

Gelombang takfiri persis Abdul Rahman bin Muljam moden yang menyerang masyarakat akhir-akhir ini sangat mencemaskan sebahagian besar warganegara yang begitu cintakan negara dan menolak segala bentuk ekstremisme baik bangsa dan agama untuk mengambil tempat di negara ini.

Kefahaman takfiri moden ini lahir akibat daripada ketaasuban dan pemikiran politik sempit yang menular hasil daripada kerakusan sesetengah ahli politik yang ingin berkuasa demi menutup segala kebrobokan yang telah dilakukan sebelum ini.

Melihat pada pentingnya untuk memastikan takfiri moden ini daripada terus menular, kita haruslah mencari penyelesaian yang tuntas dan berkesan.

Apabila kita mengambil ibrah daripada kisah sahabat yang juga mengalami gelombang takfiri yang dahsyat sehingga terbunuhnya Saidina Ali r.a, cara ampuh untuk melawan gelombang takfiri moden adalah mencari titik keseimbangan antara kesufian dan harakiah Islamiah.

Malaysia mempunyai sejarah pengajian pondok yang panjang dan juga gemilang, begitu banyak tokoh dan kitab terukir di sepanjang sejarah pengajian pondok di Nusantara.

Negara kita juga tidak terlepas daripada pengaruh harakah Islamiah yang lahir daripada inspirasi dan juga gerak kerja Ikhwan Muslimin yang merumuskan gerak kerja harakiah yang begitu tersusun.

Namun begitu, Malaysia adalah sebuah negara yang unik, orang Melayu Islam mempunyai pemikiran sosioagama yang begitu unik untuk ditangani.

Justeru itu, bagi melawan gerakan takfiri moden ini, titik keseimbangan antara kesufian Nusantara dan juga harakiah Islamiah itu harus dicapai dan diasimilasikan antara kedua-duanya.

Kedua-dua pemikiran ini apabila dipadu dan disinergikan, ia akan menjadi satu senjata yang ampuh melawan takfiri moden, bahkan menjadi instrumen dakwah yang berkesan terutama terhadap masyarakat bukan Islam di negara ini.

Asimilasi ini juga dapat mengeluarkan dan menghapuskan segala fahaman tahyul dan khurafat yang berakar umbi dalam masyarakat. Salah satu pintu yang menyebabkan takfiri moden menular adalah pemikiran orang Melayu yang masih dibelenggu dengan tahyul dan khurafat.

Semua anggota masyarakat daripada segenap lapisan masyarakat yang telah bersama dalam dua aliran ini harus bangkit dan bekerjasama bagi melawan takfiri moden yang sangat merosakkan ini.

Ahmad Nadhir Yob
Setiausaha Pertubuhan Pendidikan Intelek Warga Terengganu (Intelek Terengganu)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jalan Dakwah Murabbi Ummah, Dr Yusuf al-Qaradawi

Amat sedih dan sayu dengan berita pemergian Syeikh Dr Yusuf al-Qaradawi di Qatar, bumi tempat beliau menginap setelah meninggalkan Mesir, bumi kelahirannya.

اَللَّهُمَّ اغْفِرْ لَهُ وَارْحَمْهُ وَعَافِهِ وَاعْفُ عَنْهُ

Sarjana Islam ini adalah sumber ilmu yang terlalu mahal, mujaddid dan pencetus pemikiran pembaharuan buat ummah. Tidak hanya ilmuwan, beliau menelusuri jalan dakwah secara real, aktivis dan murabbi ummah yang berakhlak mulia dengan tutur kata yang menjadi contoh terbaik.

Moga Allah merahmati dan mengampuni Syeikh Dr Yusuf al-Qaradawi (1926 – 2022), menerima dan mengganjari segala jasa beliau dengan ganjaran yang terbaik dan kemuliaan di sisi-Nya.

Bekas Ketua Kesatuan Ulama Sedunia, bekas Ahli Majlis Rabitah al-Alami al-Islami di Mekah, ahli Majlis Pengajian Islam Eropah, walau sibuk dengan pelbagai jawatan, amat gigih dalam bidang penulisan.

Diberitakan beliau menghabiskan masa 14 jam sehari di perpustakaan rumahnya untuk membaca dan menulis, malah menghasilkan lebih 120 buah buku dalam berbagai bidang dari dakwah, pendidikan, kekeluargaan, wanita, kemasyarakatan, perubatan, ekonomi, kewangan hinggalah politik dan pemerintahan.

Saya amat tertarik pada sekurang-kurangnya tiga aspek daripada pemikiran dan perjalanan hidupnya yang sungguh unik dan menginspirasikan setiap kali membaca buku beliau.

Pertama, pemikiran beliau yang luas dan seimbang tatkala mengeluarkan hukum agama sehingga kita merasai betapa rahmah, adil, relevan dan syumulnya Islam.

Beliau memberi jawapan yang terbaik bagi membantu ummah menghadapi berbagai-bagai kemusykilan dan kemelut hidup semasa yang amat mencabar.

Beliau tidak terbelenggu dengan idea-idea yang dogmatik, rigid dan tidak waqi’i yang sekali gus tidak mewakili sifat Islam.

Pembacaan dan jaringan beliau tentu sekali amat luas mencari solusi buat ummah. Buku ‘Halal dan Haram dalam Islam’ tulisan beliau adalah bukti, yang telah diulang cetak sebanyak 70 kali sejak 40 tahun yang lalu.

Dr Yusuf al-Qaradawi sentiasa mengemas kini hujah dan penulisannya. Mana hujah yang tidak kuat, akan diedit dan diperbetulkan. Tentu ramai rakyat Malaysia terkesan dengan buku ini. Moga Allah memberi ganjaran terbaik buatmu sang murabbi agung kita semua.

Kedua, idea kesederhanaan yang Dr al-Qaradawi pelopori dalam dunia semasa dan menolak ekstremisme dalam agama dan kehidupan. Pemikiran beliau progresif tetapi berprinsip. Lihatlah ketika beliau menghuraikan konsep jihad.

Sikapnya sangat sederhana, moderat, menyeluruh dan inovatif dalam membahaskan tentang jihad. Pemikiran seperti ini mampu memberi jawapan kepada banyak persoalan tentang jihad dalam kalangan ummah. Beliau melabuhkan pemikirannya dalam kitabnya yang tersohor ‘Fiqh al-Jihad’.

Melalui penulisan beliau, sifat asal Islam yang rahmah, berkasih sayang, toleran, praktikal dan realistik tanpa menggadaikan prinsip-prinsip ad-Dinul Islam, semakin dapat dirasai.

Walaupun kumpulan pendukung jihad yang ofensif, defensif dan ekstrem ataupun liberal mungkin tidak menyukai beliau, namun ramai dalam kalangan ummah mendukung pendekatan beliau yang mampu mencetuskan pembaharuan dalam agama atau tajdid. Manhaj al-Qaradawi telah mencetus reformasi pada pemikiran ummah.

Antara kata-kata Dr Yusuf al-Qaradawi yang sering dipetik adalah:

“Umat Islam tidak akan mendapat kemenangan dari segi agama jika mereka tidak menang dari sudut dunia. Tidak dapat tidak, mereka mesti memakmurkan bumi dan membongkar peraturan alam, serta menggunakan benda yang ada untuk kegunaan mereka dan dakwah rabbani mereka, matlamat akhlak serta mesej ketamadunan mereka.”

Ketiga, Dr Yusuf al-Qaradawi menelusuri jalan dakwah dengan kepayahan dan sangat ‘functional’ orangnya walau di mana beliau berada. Kata orang, orang hebat, pergi ke mana pun sentiasa hebat.

Banyak kisah perjalanan hidupnya apabila beliau dan kawan-kawannya sentiasa mencetuskan kebaikan untuk orang ramai. Letaklah di mana pun, di balai polis, sel penjara atau kem tahanan.

Mungkin baik saya imbau semula pengalaman beliau di kem tahanan Mesir yang pernah mendera beliau, buat inspirasi generasi baru Muslim, pewaris perjuangan. Khabarnya penderaan itu telah memberi kesan kepada kesihatan beliau hingga ke hari ini. (A. Zahid, 2018)

Dr al-Qaradawi menceritakan kisah ini dalam bukunya ‘Aku dan al-Ikhwan al-Muslimun’, sebuah buku travelog dakwah era muda beliau. Buku ini amat menarik dan wajar dibaca oleh anak-anak Muslim. Tajuk asal buku ini ialah ’Muzakarah al-Qaradawi’.

Berikut adalah kisah Dr Yusuf al-Qaradawi yang pernah didera pada era 1940an pada masa Perdana Menteri Mesir, Mahmud Fahmi al-Nuqrashi, namun di mana pun beliau, al-Qaradawi tetap pemimpin amat karismatik.

Al-Nuqrashi adalah Perdana Menteri dan juga Menteri Luar Mesir merangkap Komandan Tentera Mesir, yang telah dibunuh pada tahun 1948 oleh seorang mahasiswa. Tanpa bukti, Ikhwan Muslimin (IM) dituduh mendalanginya.

Al-Nuqrashi sebelum itu mengharamkan IM kerana IM telah menghantar pasukan pejuang mereka untuk menyelamatkan Palestin dan menyekat kemaraan Zionis Israel yang cuba memasuki Palestin.

Al-Qaradawi adalah pemimpin mahasiswa Ikhwan yang berpengaruh, namun beliau amat berjaga-jaga dengan strategi polis Mesir yang sering menangkap beramai-ramai para mahasiswa.

Namun satu hari, tatkala beliau sedang belajar di rumah sahabat beliau, Muhammad Damirdasy Murad di Samlawiya, polis mengetuk pintu rumah dengan kuat. Lantas mereka berdua lari menyorok di rumah jiran.

Namun polis menangkap ibu Damirdasy ke balai. Jiwa perjuangan al-Qaradawi membara, dan beliau berkata kepada sahabatnya, “Kita mesti menyerah diri. Ibumu tidak boleh bermalam di penjara walaupun satu malam.”

Al-Qaradawi dan sahabatnya menyerah diri. Di balai polis tersebut, terdapat 40 orang tahanan daripada kes jenayah dan para petani yang menghadapi kes berkaitan pertanian.

Pada hari pertama lagi, apabila tiba waktu solat, al-Qaradawi bangkit menjadi imam dan kemudian memberi ceramah agama. Mereka hanya tidur beberapa jam sahaja kerana sel penjara dikatakan amat berdebu.

Apabila tiba waktu subuh, al-Qaradawi bangun dan mengajak semua tahanan untuk solat berjamaah dan diikuti dengan kuliah oleh beliau. Seperti biasa, beliau bersama Damirdasy membaca wirid ‘al-Ma’thurat’, satu amalan rutin ahli IM.

Kerana tahanan yang lain masih belum mengetahui tentang ‘al-Ma’thurat’, tidak ada yang menyambutnya. Namun, apabila tiba pada bahagian zikir yang lazim, tiba-tiba tahanan lain menyambut dengan suara yang kuat sehingga penjaga datang.

Pada esok harinya, al-Qaradawi dibawa ke Tanta bertemu Ketua Biro Tugas-tugas Khas yang sangat kasar, bernama Sa’duddin Sanbathi, yang mencaci maki dan menuduh al-Qaradawi dengan pelbagai tuduhan.

Lantas al-Qaradawi membalas dengan perkataan yang tegas kepada Sa’duddin menyebabkan beliau dihumban ke penjara khas di Tanta selama 40 hari.

Kemudian al-Qaradawi dikeluarkan pada 13 Februari 1949 untuk dipindahkan ke kem tahanan Kaherah. Itulah hari pertama beliau melihat matahari setelah dikurung 40 hari. Jiwanya sayu, pada waktu ini al-Qaradawi membaca berita kematian Imam Hasan al-Banna, pengasas IM yang ditembak.

Al-Qaradawi kemudian dipindahkan lagi ke Penjara At-Tur, sebuah kem tahanan. Beliau bersama tahanan ahli Ikhwan yang lain ‘mendirikan’ masjid dengan meletakkan beberapa biji batu di atas tanah lapang sebagai tanda kawasan masjid, dan melantik Syeikh Muhammad al-Ghazali yang juga ditahan, sebagai imam.

Sepanjang masa di kem tahanan, al-Qaradawi bersama sahabat-sahabatnya yang lain berpakat mengadakan kelas-kelas perbincangan agama, yang mana Syeikh al-Ghazali mengendalikan pengajian sirah dan Syeikh Sayyid Sabiq mengendalikan kelas pengajian fiqah.

Mereka menukarkan penjara kepada dewan kuliah dan mengendalikan diskusi yang memberi harapan tentang kehidupan kepada para tahanan setiap hari hingga terbit matahari.

Untuk memastikan kecergasan tubuh badan para tahanan, mereka merangka jadual bersenam beramai-ramai dengan aktiviti senaman yang diketuai oleh Muhammad Mahdi Akif, mahasiswa pendidikan sukan olahraga, selama satu jam sebelum bersarapan bersama-sama. Muhammad Mahdi Akif inlah yang kemudiannya menjadi Mursyid Am IM pada tahun 2004 hingga 2010.

Setiap kali lepas makan, mereka bergilir-gilir membersihkan dan menghiasi dewan besar penjara. Sebagai mahasiswa universiti, al-Qaradawi mengisi masa mereka dengan membaca buku, malahan beliau membaca buku-buku sukatan pengajiannya dan sentiasa bersiap sedia untuk peperiksaan universiti andai kata beliau dibebaskan.

Banyak kenangan sepanjang jalan dakwah Dr al-Qaradawi bahawa beliau dan kawan-kawannya sentiasa membawa kebaikan kepada orang lain walau di mana pun mereka pergi.

Interpol pernah menyenaraikan Dr al-Qaradawi dalam senarai ‘Wanted’ kerana didakwa terlibat dalam pembunuhan dan rompakan ketika rampasan kuasa tentera Mesir pada 2013, tuduhan oleh Barat dan konco-konconya di negara umat, yang langsung tidak masuk akal kepada seorang yang berjiwa kedamaian dan pendakwah seperti beliau.

Interpol kemudian mengeluarkan nama beliau daripada senarai tersebut.

Demikian kehidupan ulama yang berwawasan yang tidak tewas dengan ujian di persekitarannya, berani terhadap pemerintah yang zalim dan tidak tunduk kepada habuan dunia yang menyilau mata.

Tetapi beliau menjalani hidup yang sederhana dan sentiasa berusaha membangunkan pemikiran, kefahaman dan kesedaran Islam yang sebenar dalam kalangan ummah.

Beliau hidup mempamerkan teladan terbaik dari segi ilmu dan kesarjanaan, amal peribadi dan tutur kata, serta menggerakkan seluruh hidupnya untuk agenda dakwah dan tarbiah Islam. Tinggalan terbesar beliau adalah manhaj al-Qaradawi yang sangat bernilai buat ummah.

Pada hari yang redup ini, ramai yang terkesan dengan kehilangan sang murabbi agung ini. Selamat jalan Syeikh Dr Yusuf al-Qaradawi menemui Rabbul Jalil.

“Di antara orang-orang yang beriman itu, ada yang bersikap benar menunaikan apa yang telah dijanjikannya kepada Allah (untuk berjuang membela Islam); maka di antara mereka ada yang telah selesai menjalankan janjinya itu (lalu gugur syahid), dan di antaranya ada yang menunggu giliran dan mereka pula tidak mengubah (apa yang mereka janjikan itu) sedikit pun.” (Al-Ahzab: 23)

Prof Madya Hj Mohamad Saidy Ismail

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Saat Ujian, Berdamailah Dengan Takdir

MANUSIA, hidup atas dunia dengan pelbagai ujian. Ada yang diuji dengan harta, rupa, perasaan, pekerjaan, anak, suami, isteri dan pelbagai lagi ujian yang menimpa.

Selagi nafas masih dihela, selagi itulah ujian datang dan pergi. Sebagai manusia biasa, pastinya terkadang timbul di benak kita, “Kenapa aku yang diuji?” Ia normal bagi manusia biasa yang dikurniakan dengan perasaan.

Tidak setiap masa kita akan sentiasa positif untuk menerima semua ketentuan takdir. Namun, Allah dengan penuh kasih sayang-Nya berfirman dalam Surah al-Baqarah ayat 286 yang membawa maksud:

“Allah tidak membebani (menguji) seseorang kecuali sesuai dengan batas kemampuannya.”

Ayat di atas jelas menunjukkan bahawa manusia akan diuji dengan pelbagai ujian berdasarkan kemampuan masing-masing, tidak terkurang mahupun terlebih. Semuanya bersesuaian dengan porsi kemampuan diri sendiri.

Jika kita percaya Allah memberi ujian dengan bijaksana, maka kita juga wajib percaya bahawa Allah juga mampu menyelesaikan semuanya dengan mudah sekali.

Hidup akan terasa tenang dan senang jika kita percaya hidup yang kita jalani hari ini sudah pun ada yang mengaturnya. Kita sebagai hamba-Nya hanyalah menjalani takdir hidup yang diberikan.

Memetik ayat dalam Surah al-Baqarah ayat ke-45, Allah memujuk hamba-hamba-Nya dengan mengatakan bahawa:

“Dan mintalah pertolongan (kepada Allah) dengan jalan sabar dan mengerjakan solat dan sesungguhnya solat itu amatlah berat kecuali kepada orang-orang yang khusyuk.”

Menerusi artikel ini, perbincangan mengenai sabar dan solat adalah penyelamat utama umat Islam ketika menerima takdir yang telah ditetapkan.

Sabar dan solat adalah ubat paling mujarab kepada luka-luka musibah yang sedang melanda insan-insan bertuah pilihan Allah.

Perkataan sabar pastinya perkataan yang mudah diungkap tetapi sukar untuk dilaksanakan. Sabar adalah sebahagian daripada iman.

Ayat ini pastinya senang berlegar di persekitaran masyarakat kita. Tahukah kita bahawa sabar dalam Islam memiliki banyak manfaatnya?

Pengertian sabar menurut syariat dalam agama Islam adalah menahan diri yang dapat dibahagikan kepada tiga. Pertama ketaatan kepada Allah, hal yang diharamkan dan takdir Allah yang sukar dijalani (musibah).

Sabar adalah kunci kepada sebuah kejayaan. Dalam al-Quran, Allah menyebut lebih kurang 94 perkataan sabar. Allah memerintahkan supaya menjadikan Dia sebagai tempat untuk meminta pertolongan.

Manusia diajar untuk bersabar dengan ujian yang Allah berikan. Manusia yang bersabar dengan ujian dan dalam usaha mereka untuk mencapai matlamat yang ingin dicapai.

Kesabaran dalam melalui musibah yang diberikan Allah memang terasa pahit. Kehilangan adalah musibah paling berat akan dilalui seorang manusia.

Kehilangan orang yang tercinta sehinggalah kehilangan harta juga membuatkan tingkat kesabaran seorang manusia itu diuji habis-habisan.

Islam mengajarkan umatnya untuk kekal bersabar dan menerima takdir tersebut dengan penuh reda dan menyerahkan segala urusan mereka hanyalah kepada Allah SWT.

Menerusi agama Islam, saat menghadapi musibah disarankan untuk umatnya menahan diri dan tidak menampakkan kegelisahan dan kesedihan yang berlebihan secara perbuatan mahupun lisan.

Allah memujuk hamba-Nya dengan ganjaran jika mampu bersabar meskipun musibah datang melanda. Menerusi Surah Ali Imran ayat 200 yang membawa maksud:

“Hai orang-orang yang beriman, bersabarlah kamu dan kuatkanlah kesabaranmu dan tetaplah bersiap siaga dan bertakwalah kepada Allah, supaya kamu beruntung.”

Selain sabar, solat juga merupakan asas kepada manusia. Solat adalah amalan utama yang akan dihisab oleh Allah SWT di akhirat kelak.

Istimewanya, ibadah solat adalah cara untuk membantu jiwa manusia untuk tenang dalam menghadapi masalah. Rasulullah SAW juga menjadikan solat sebagai solusi kepada masalah yang dihadapi, menerusi hadis riwayat Abu Dawud (No. 1319) yang bermaksud:

“Bahawa Rasulullah SAW apabila mengalami sesuatu masalah serius, baginda segera melakukan solat.” (Hadis Hasan – Al-Albani)

Rasulullah SAW menjadikan amalan solat ketika baginda sedang dalam kesulitan. Solat adalah perisai untuk kita agar boleh menjadi mukmin yang sentiasa meletakkan pergantungan kepada Allah.

Beberapa orang ada yang kehilangan makna hidup hingga mereka menghentikan ibadat solat.

Kekecewaan dalam hidup hingga orang-orang tersebut mencari solusi lain sebagai ungkapan untuk melepaskan diri daripada rasa ketakutan, bingung, putus asa, kesedihan dan kekecewaan.

Sedangkan ibadat solat adalah salah satu cara untuk kita melepaskan semua kesesakan hidup dengan cara yang begitu tenang.

Kesimpulannya, semua takdir yang diberikan oleh Allah SWT adalah baik-baik belaka. Tujuannya cuma satu, semua takdir ini adalah cara Allah mahu hamba-hamba-Nya semakin mendekat kepada-Nya.

Hadis riwayat Muslim (No. 2999) memberi khabar gembira tentang cerita takdir:

“Sangat menakjubkan semua urusan orang yang beriman, sesungguhnya segala urusannya itu baik baginya, dan hal itu tidak dimiliki oleh seorang pun kecuali orang yang beriman. Apabila ia mendapat kesenangan ia bersyukur, maka yang demikian itu baik baginya dan apabila ia ditimpa kesusahan ia  sabar, maka yang demikian itu baik baginya.”

Jelaslah di sini bahawa sabar dan solat sebagai salah satu jalan untuk meminta pertolongan kepada Allah SWT. Kesemua ini petunjuk kepada kita semua dalam menjalani kehidupan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Waspada penyakit selepas banjir

SERI KEMBANGAN – Pada Ahad, terdapat sembilan kes baharu positif Covid-19 membabitkan mangsa banjir, menjadikan keseluruhan kes positif dalam kalangan mangsa berjumlah 460 kes.

“Jumlah kluster di pusat pemindahan sementara (PPS) juga kekal satu kluster. Namun, tiada kes baharu dilaporkan di PPS, menjadikan jumlah keseluruhan kes di PPS kekal 15 kes,” kata Ketua Pengarah Kesihatan, Tan Sri Dr Noor Hisham Abdullah.

Beliau berkata sebanyak 63 kes lagi membabitkan penyakit berjangkit dikesan berlaku dalam kalangan mangsa banjir, menjadikan jumlah kumulatif kes sebanyak 2,038 kes.

“Sejumlah 42 kes dikesan menghidap jangkitan saluran pernafasan akut (ARI), 10 kes penyakit kulit manakala 11 kes lagi menghidap Acute Gastroenteritis (AGE),” katanya dalam satu kenyataan pada Ahad.

Justeru, sebagai langkah pencegahan awal, beliau menasihatkan mangsa banjir memaklumkan status risiko Covid-19 kepada anggota penyelamat sekiranya disahkan positif Covid-19 atau dikenal pasti sebagai kontak rapat agar tindakan sewajarnya dapat diambil semasa proses pemindahan dan penyelamatan.

“Petugas perubatan di semua fasiliti kesihatan juga perlu lebih berwaspada gejala penyakit yang sering dikaitkan dengan kejadian banjir dan melakukan pemeriksaan yang sepatutnya agar rawatan segera dapat diberikan,” ujarnya.

Dalam pada itu, mereka diminta sentiasa patuh kepada prosedur operasi standard (SOP) dan amalan norma baharu semasa proses pemindahan dan sepanjang tempoh berada di PPS.


Kes Covid-19 turun di bawah 20,000

SERI KEMBANGAN – Negara buat pertama kali mencatatkan angka kes positif Covid-19 harian di bawah paras 20,000 sejak 11 Februari lalu, iaitu 19,105 kes pada Ahad.

Angka yang dilaporkan oleh Kementerian Kesihatan Malaysia (KKM) itu menjadikan jumlah kumulatif kes positif adalah sebanyak 3,993,124 kes.

“Jumlah berkenaan melibatkan 18,713 kes tempatan dan 386 kes import dan bagi pecahan daripada jumlah tersebut, sebanyak 8,267 kes atau 43.27 peratus adalah daripada pesakit Covid-19 kategori satu, sementara 10,645 kes atau 55.72 peratus adalah pesakit kategori dua,” kata Ketua Pengarah Kesihatan, Tan Sri Dr Noor Hisham Abdullah.

Manakala bagi kategori tiga, terdapat 81 kes (0.42 peratus), kategori empat dengan 44 kes (0.23 peratus) dan bagi kategori lima adalah sebanyak 68 kes (0.36 peratus),” katanya dalam kenyataan pada Isnin.

“Berdasarkan jumlah keseluruhan 193 kes bagi pesakit kategori tiga hingga lima, 58 kes dilaporkan tidak divaksinasi atau belum lengkap mendapatkan pelalian berkenaan.”

Tambahnya lagi, sebanyak 78 kes pula sudah menerima dua dos vaksin Covid-19 tetapi tidak menerima dos penggalak dan sebanyak 57 kes pula sudah menerima dos penggalak.

“Selain itu, 92 kes melibatkan mereka yang berumur 60 tahun ke atas. 81 kes lagi mempunyai komorbid dan tiada melibatkan kes ibu mengandung.”

Dr Noor Hisham berkata, sebanyak satu kluster baharu direkodkan semalam menjadikan jumlah keseluruhan kluster aktif sebanyak 304.

“Sebanyak 371 kes memerlukan rawatan di unit rawatan rapi (ICU) dengan 158 daripadanya disahkan Covid-19 manakala kes disyaki, kemungkinan dan kes dalam siasatan pula adalah sebanyak 213,” katanya.

Dalam pada itu, bagi kes memerlukan bantuan pernafasan pula, sebanyak 203 kes dilaporkan dengan 95 kes disahkan Covid-19 dan 108 lagi kes disyaki, kemungkinan dan kes dalam siasatan.

Beliau turut memaklumkan, negara merekodkan sebanyak 28,250 kes sembuh menjadikan jumlah kumulatif kepada 3,684,665 kes setakat ini.

Menurutnya, KKM merekodkan sebanyak 71 kematian baharu akibat Covid-19 dan daripada jumlah tersebut, sebanyak 26 kes adalah kematian di luar hospital atau ‘brought-in-dead’ (BID).

Laman sesawang CovidNow melaporkan, jumlah keseluruhan kematian di negara ini disebabkan oleh virus berkenaan adalah sebanyak 34,400. Bagi kategori BID pula, jumlah keseluruhan adalah sebanyak 7,225 kes.

Laporan tersebut turut memaklumkan bahawa purata sebanyak 28 orang daripada sejuta populasi kematian akibat Covid-19 di negara ini direkodkan bagi tempoh dua minggu lepas.

Terdahulu, Kedah menjadi negeri tertinggi purata kematian setakat ini dengan purata 60 kematian, diikuti Perlis dengan 59 dan Perak (58).

Dalam masa yang sama, kadar penggunaan katil di unit rawatan rapi (ICU) ialah 58.4 peratus dan penggunaan alat bantuan pernafasan sekitar 33 peratus.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Muslim converts treated to breaking of fast

The event was officiated by Assistant Minister for Infrastructure Development Datuk Talib Zulpilip.

In his speech, Talib emphasised on unity and solidarity in Islam ading that religion should not be used as a tool to divide the community.

“Islam should not be misunderstood as a religion of violence but a religion which promotes peace,” said Talib who is also Assistant Minister for Urbanisation and Jepak assemblyman.

Earlier, the programme director Ustaz Salleh Morshidi said the event was a good platform to get to know the new converts.

“This is the first of such event held in the division which is also supported by various agencies and I would like to thank all contributors,” he said.

HCF is an organisation that helps the community to understand Islamic teachings, provide training and become a support centre for those who converted to Islam.

There are a total of 27 HCF branches in the country with Sabah accounting for most of the branches.

Also present at the event were Ikram Sarawak chairman Ibrahim Mohamad, HCF Programme Department director Zun Arif Hakim Abdul Rahman, Bintulu Resident Muhamad Yakup Kari and Ikram Bintulu chairman Seliman Hambali.

Sumber: Borneo Post | 20 Jun 2016 | http://bit.ly/297PRPJ Foto: Talib presents a donation to a new Muslim convert as (from left) Salleh and Arif look on.


Anggota Misi Gift of Smiles 3 berlepas ke Istanbul

“Fokus misi kali ini ialah mengikuti Persidangan Penjaga-penjaga (Murabitat) al-Quds di Istanbul,” jelas wakil penganjur, Rose2Rose.

Seterusnya, anggota misi G.O.S 3 akan menyampaikan bantuan kaki dan tangan palsu (artificial limbs) kepada pelarian Syria di Antakya dan Gaziantep, Turki.

“Bantuan kaki dan tangan palsu ini adalah hasil daripada sumbangan orang ramai terutamanya para peserta Walk4Humanity yang berlangsung pada 10 April lalu.”

Menurut wakil Rose2Rose, dana untuk kaki dan tangan palsu ini masih diperlukan. Setakat ini, sumbangan yang terkumpul hanya cukup untuk menampung empat orang kanak-kanak daripada 22 yang disasarkan.

“Delegasi kali ini juga akan mengaudit Pusat Komuniti Wanita Rose2Rose di Hatay yang baru dibina.”

Anggota misi kali ini terdiri daripada enam orang iaitu Puan Norsham Abu Bakar (Setiausaha Ahli Lembaga Pemegang Amanah MyCARE) selaku Ketua Misi G.O.S 3, Dr. Fauziah Hassan (Ahli Lembaga Pemegang Amanah MyCARE), Puan Mas Ahmad Jonid (aktivis R2R), Puan Atikah Muhd Khuzaimi (Pengurus Projek R2R), Abdul Qayyum Faiz (aktivis MyCARE) dan Hafsah.

Untuk tajaan kaki dan tangan palsu, Rose2Rose turut menyeru agar menyumbang ke akaun Maybank 5642 5856 0698 atas nama Humanitarian Care Malaysia Berhad serta memaklumkan slip sumbangan kepada r2r@mycare.org.my atau 013-3041604 untuk resit.

Selain itu, penyumbang juga boleh menggunakan pilihan JomPAY di menu “Bill Payment” dengan Biller Code MyCARE iaitu 6197, memasukkan butiran “Ref: Kaki Palsu” dan mengesahkan sumbangan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gejala Zina dan Pendidikan Seksualiti

2.0    Tanpa menafikan kepentingan usaha-usaha bagi menyelamatkan pembuangan bayi yang tidak berdosa diteruskan, Wanita IKRAM Malaysia menyeru supaya langkah penyelesaian yang lebih holistik dilaksanakan dengan meningkatkan usaha mencegah zina. Masyarakat perlu kembali mengamalkan cara hidup berpandukan ajaran agama masing-masing. Bagi umat Islam tiada pilihan lain kecuali kembali sepenuhnya kepada ajaran Islam berpandukan al-Quran dan Sunnah Rasulullah s.a.w.

3.0    Pengajaran pendidikan seksualiti pula dilihat sebagai salah satu dari langkah pencegahan. Ianya juga adalah merupakan komponen yang ditekankan di dalam sistem pendidikan Islam. Adalah amat penting bagi pihak penggubal dasar dan pelaksana memahami konsep dan objektif pendidikan seksualiti yang hendak dilaksanakan agar kerangka dan hala tuju pelaksanaanya dapat dilaksanakan dengan lebih berkesan dan tidak tersasar dari landasan agama.

4.0    Wanita IKRAM mencadangkan agar pendidikan seksualiti yang hendak dilaksanakan perlu berupaya mencegah gejala zina. Ia hendaklah berjaya mencapai objektif-objektif berikut:

(i).   Pendekatan yang menyeluruh, melibatkan 5 dimensi – biologikal, intelektual, emosi, sosial dan spiritual. Pendidikan yang hanya menekankan aspek biologikal tanpa input tentang nilai agama dan moral akan gagal membina jati diri anak-anak kita dan seterusnya gagal mengawal gejala zina yang dihadapi pada masa kini;

(ii)  Pendidikan seksualiti perlu sentiasa dikaitkan dengan persoalan akidah, akhlak, tingkah laku mulia, menjauhi kemungkaran dan tidak mendatangkan kemudaratan kepada orang lain;

(iii)  Pendidikan seksualiti yang disampaikan perlu mampu mengeluarkan generasi muda dari segala bentuk kecelaruan yang akan menimbulkan masalah yang perlu ditanggung oleh semua anggota masyarakat kemudian kelak. Mereka perlu difahamkan dengan gaya hidup seksual yang selaras dengan nilai dan garis hidup yang ditetapkan oleh Islam; dan

(iv)  Kandungan pengisian pendidikan seksualiti mestilah mampu menjurus anak-anak yang dididik ke arah memahami diri sendiri dan seterusnya membawa mereka kepada mengenali serta patuh kepada Allah swt sebagai Tuhan mereka.

Jelas sekali bahawa bentuk pelajaran dan pengajaran pendidikan seksualiti yang disarankan adalah jauh berbeza dari apa yang dilaksanakan di Negara Barat.

5.0    Seterusnya pihak kerajaan juga digesa untuk merangka satu pelan tindakan yang bersepadu bagi membendung pergaulan bebas dan gejala zina di negara ini. Pelan tindakan ini perlu berupaya melahirkan usaha yang melibatkan setiap individu masyarakat untuk bertindak. Pelan Tindakan ini perlu menekankan perkara-perkara berikut:

(i)    Usaha bersungguh-sungguh semua pihak dengan tegas menutup semua ruang yang boleh menggalakkan zina. Penerbitan dan pengedaran majalah, komik, video, filem dan seumpamya yang berbentuk lucah serta kemasukkan filem-filem yang mempaparkan gaya hidup pergaulan dan seks bebas perlu dihentikan. Tingkatkan kawalan ke atas pusat-pusat hiburan, penganjuran konsert dan aktiviti yang menggalakkan pergaulan bebas di luar batasan syarak dan adat. Usaha pencegahan maksiat perlu diperkasakan.

(ii)    Usaha membina jati diri generasi muda bagi mengembalikan mereka kepada kehidupan seimbang yang tidak hanya mementingkan materialistik, keseronokan semata-mata perlu menjadi agenda penting pembangunan negara.

(iii)    Peranan pihak media dalam mempromosi dan menerapkan nilai-nilai murni dan kehidupan beragama yang mementingkan penjagaan maruah diri dalam setiap tindak tanduk yang dilakukan.

(iv)    Kedudukan wanita dan anak gadis yang sering kali menjadi mangsa kepada pergaulan bebas dan gejala zina perlu dikembalikan ke tempatnya yang sebenar. Kaum wanita perlu terus disedarkan dan diperkasakan untuk menjaga kehormatan, maruah dan harga diri mereka agar mereka dimuliakan dan tidak jatuh ke martabat yang hina seperti di zaman jahiliah dahulu.

(v)    Melaksanakan kempen besar-besaran bagi membendung pergaulan bebas dan gejala zina ke akar umbi. Masyarakat perlu ditaman dengan sikap bahawa zina adalah satu perbuatan yang keji dan membenci perbuatan zina yang merosakan nasab keturunan.

(vi)    Institusi keluarga perlu diperkukuhkan bagi mengutamakan tanggungjawab yang lebih mencabar dalam mendidik generasi yang akan datang.

USTAZAH MAZNAH DAUD KETUA WANITA PERTUBUHAN IKRAM MALAYSIA

Kenyataan ini disokong oleh: 1.    WANITA PERTUBUHAN JAMAAH ISLAH MALAYSIA (JIM) 2.    PERTUBUHAN MAWADDAH MALAYSIA 3.    RAUDHATUS SAKINAH BHD

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…